Kumpulan Darah Bombay, Jenis Darah Manusia Paling Rare di Dunia

Secara umumnya, darah manusia diklasifikasikan kepada beberapa kumpulan darah seperti A, B, AB dan O. Seterusnya, setiap kumpulan darah ini juga terbahagi kepada dua iaitu positif (+) dan negatif (-).

Walau bagaimanapun, terdapat satu jenis kumpulan darah yang sangat jarang didengari. Malah, mungkin anda langsung tidak mengetahui kewujudan kumpulan darah ini sehinggalah anda membaca artikel kami ini.

Kumpulan darah "rare" yang kami maksudkan ini adalah kumpulan darah h/h atau dikenali juga sebagai kumpulan darah Bombay. Kumpulan darah ini dikatakan sangat rare kerana hanya dapat ditemui dalam 4 daripada 1 juta orang di dunia.

Sekiranya anda hendak mengetahui kumpulan darah anda, sila ke klinik atau hospital berhampiran untuk membuat ujian darah. Adalah penting untuk mengetahui jenis darah anda kerana ianya sangat penting sewaktu kecemasan (contohnya kemalangan) kerana sesetengah jenis darah hanya boleh menerima darah daripada kumpulan darah tertentu sahaja.

Secara umumnya, terdapa 2 jenis antigen, iaitu antigen A dan antigen B. Sel darah merah yang hanya mempunyai antigen A sahaja dikenali sebagai kumpulan darah A sementara sel darah merah yang mempunyai antigen B sahaja dikenali sebagai kumpulan darah B.

Sementara itu, sekiranya terdapat kedua-dua antigen A dan B pada sel darah tersebut, bermakna seseorang itu mempunyai kumpulan darah AB. Bagi yang tidak mempunyai kedua-dua antigen ini, darah tersebut diklasifikasikan sebagai kumpulan darah O.

Segalanya bermula pada tahun 1952 apabila sekumpulan doktor seramai 3 orang menerima seorang pesakit di K.E.M Hospital di India, Apabila dibuat ujian darah, mereka pelik kerana darah pesakit tersebut tidak menyamai mana-mana darah daripada kumpulan A, B, AB mahupun O.

Selain antigen A dan B, secara umumnya setiap darah manusia juga mempunyai antigen H. Bagi pesakit ini, uniknya, tidak mempunyai ketiga-tiga antigen A, B dan H ini. Ini menyebabkan beliau tidak boleh menerima darah yang mengandungi antigen A, B dan H.

Setelah membuat ujian darah terhadap 160 sampel darah, doktor akhirnya berjaya menemui seorang penderma darah yang mempunyai darah yang sesuai untuk didermakan kepada pesakit ini. Disebabkan penderma darah ini berasal dari Bombay (kini dikenali sebagai Mumbai), maka jenis darah yang sukar ditemui ini diberi nama kumpulan darah Bombay.

Karakteristik kumpulan darah Bombay ini juga unik. Seseorang yang mempunyai kumpulan darah ini boleh mendermakan darahnya kepada sesiapa sahaja yang mempunyai kumpulan darah berlainan tetapi hanya boleh menerima darah dari kumpulan Bombay sahaja.

Sementara itu, kerana ketiadaan antigen A dan B pada kumpulan darah Bombay, sampel darah Bombay sering disalah label sebagai kumpulan darah O. Bagi mengelakkan kesilapan seperti ini, kebiasaannya ujian tambahan akan dilakukan untuk menyemak sekiranya terdapat kewujudan antigen H dalam darah tersebut.

Menurut rekod juga, di India hanya terdapat 400 orang dengan kumpulan darah Bombay ini yang telah mendaftar sebagai penderma darah jenis ini. Sekiranya anda mempunyai kumpulan darah ini, pastikan anda telah mengenalpasti individu-individu yang mampu mendermakan darah kepada anda terutamanya pada waktu kecemasan.


8 Nama Bayi Yang Pelik Bersempena Ibu Bapa Taksub Gajet Dan Media Sosial

Baru-baru ini tular satu berita mengenai dua orang kanak-kanak dari Kedah yang diberi nama bersempena nama buah-buahan tempatan kegemaran datuk mereka.

Ramai yang mengecam tindakan ibu bapa adik Dhury Yan dan Rambutt'an dengan menamakan anak mereka sedemikian, dikhuatiri anak-anak tersebut akan menjadi mangsa ejekan dan bahan gurauan rakan-rakan sepanjang hayat.

Tidak kurang juga ramai netizen yang bersetuju dengan penggunaan nama buah-buahan tersebut kerana ia sudah menjadi kebiasaan bagi masyarakat Melayu menggunakan nama hari (Isnin, Khamis) dan nama bunga (Melur, Cempaka) untuk diperturunkan kepada anak-anak.

Kemudian, muncul satu lagi berita tular tentang ibu bapa dari negara jiran yang menamakan bayi kembar tiga bersempena sebuah model kereta Toyota. Nama Nazrina Khaira Avanza, Nazrina Haura Avanza dan Nazrina Khaula Avanza dipilih setelah ketiga-tiga bayi itu selamat dilahirkan dalam sebuah kereta Toyota Avanza.

Setelah diselidik, itu bukanlah kali pertama rakyat Indonesia menamakan seorang bayi bersempena nama kenderaan. Sebelum itu, sudah ada ibu bapa yang memberi nama anaknya Pajero Sport dan juga Honda Suzuki Impalawati. Ya, ini bukan gurauan.

Namun, adakah pemilihan nama buah dan kereta itu merupakan nama yang paling pelik dan melucukan bagi anda? Kami kongsikan pula lapan nama bayi yang diambil bersempena internet dan media sosial:

Seorang ibu pernah memuat naik satu status dengan menulis, "Hashtag Jameson telah selamat dilahirkan jam 10 malam semalam. Beratnya 8lbs dan saya amat menyayanginya!"

Tidak dapat dipastikan sama ada mereka benar-benar mendaftarkan nama tersebut bagi si comel itu. Namun, yang pasti, panggilan hashtag itu mungkin melekat sehingga ke akhir hayatnya.

Menurut laman TechCrunch, seorang lelaki bernama Jamal Ibrahim dari Mesir telah menamakan kelahiran pertamanya "Facebook". Nama itu diambil bersempena kejayaan anak-anak muda Mesir dalam Revolusi 25 Januari yang berlaku di negara itu. Bapa bayi tersebut ingin berterima kasih kepada Facebook kerana menjadi platform utama mereka dalam mengadakan tunjuk perasaan dan medium menyampaikan berita.

Pasangan dari Israel, Lior Adler dan isterinya, Vardit, sedang mencari nama yang moden dan inovatif untuk diberikan kepada anak mereka. Ketika memuat naik gambar bayi tersebut, bapa itu mendapat sebanyak 40 'likes' dan dari situlah dia mendapat idea untuk menamakan anak mereka sedemikian.

Setelah menyemak dengan jabatan pendaftaran, mereka mendapati masih belum ada bayi yang diberi nama Like. Jadi, mereka membuat keputusan untuk memilih nama yang unik itu.

Seorang pakar enjin carian dengan ijazah PhD yang berasal dari Lebanon, Walid Elias Kai dan isterinya dari Sweden, Carol Kai, memberikan nama anak mereka Oliver Google Kai.

Pada tahun 2007, sepasang suami isteri dari China cuba menamakan anak mereka "@" namun permohonan mereka ditolak oleh pegawai jabatan pendaftaran kerana penggunaan karakter dan simbol tidak dibenarkan dalam kad pengenalan. Bapa bayi tersebut mendesak untuk menggunakan nama itu dengan alasan ia unik dan digunakan oleh seluruh dunia untuk menghantar e-mel.

Selain itu, sebutan "@" dalam bahasa Inggeris adalah seakan-akan sebutan bahasa Cina "ai ta" yang membawa maksud "menyayangi dia."

Jon Blake Cusack, seorang bapa dari Michigan, Amerika Syarikat enggan meletakkan nama "Junior" atau "II" di belakang nama anak lelakinya kerana ia disifatkan sebagai sudah terlalu biasa.

Apabila bayi itu dilahirkan, dia memberikannya nama Jon Blake Cusack 2.0, seperti versi dirinya yang dinaik taraf dalam komputer atau permainan video. Sebelum itu dia mengambil masa berbulan-bulan untuk memujuk isterinya supaya bersetuju dengan pemilihan nama tersebut.

Sebelum anaknya dilahirkan, Bil Simser yang bekerja sebagai seorang pengaturcara komputer masih belum mengetahui jantina bayi dalam kandungan. Semasa memilih nama bayi lelaki, pasangan itu ingin menamakannya Dev (singkatan bagi Developer). Pada masa yang sama, Bil amat menyukai nama sistem operasi MIcrosoft Windows yang baru dilancarkan ketika itu dan memilih Vista sekiranya bayi yang keluar adalah perempuan.

Akhirnya, seorang bayi comel bernama Vista Avalon Simser selamat dilahirkan pada 18 Mei 2007.

Jika anda seorang pengguna Instagram yang tegar, sudah pasti anda mengenali perkataan-perkataan ini. Ia merupakan nama-nama filter bagi aplikasi media sosial tersebut. Apa yang menarik, ramai ibu bapa yang memilih untuk menamakan anak mereka sempena filter Instagram tersebut, menurut satu laporan nama popular yang dikeluarkan oleh Baby Center pada tahun 2015.

Ada perbezaan yang besar antara suatu nama yang unik dengan nama yang diambil bersempena aplikasi kegemaran, kereta kegemaran dan sebagainya. Perlu difahami bahawa ia akan menjadi sebahagian besar identiti kanak-kanak sepanjang hayat mereka.

Nama boleh mencetuskan tanggapan awal tentang seseorang sebelum kita bertemu dengan mereka lagi dan ia boleh menjadi satu beban kepada anak untuk dihadapi pada masa hadapan.

Terdapat kajian yang mendapati kanak-kanak yang mempunyai nama dari segi linguistik yang berbunyi seperti mereka datang dari keluarga dengan status sosioekonomi yang rendah akan kurang disyorkan untuk memasuki kelas pelajar pintar dan lebih cenderung untuk dilabel sebagai kurang upaya dalam pembelajaran.

Selain itu, satu kajian lain pula mendapati kanak-kanak lelaki yang mempunyai nama seakan-akan perempuan lebih cenderung mempunyai masalah disiplin di sekolah kerana mereka bertindak balas dengan ejekan dan usikan rakan-rakan.

Ada juga kajian yang mendedahkan pemilihan nama yang disukai individu berkait rapat dengan tahap harga diri seseorang.

Jadi, para ibu bapa sekalian, ingatlah bahawa nama yang dipilih akan memberikan impak berpanjangan kepada anak-anak, tidak kiralah dari sudut positif atau negatif. Sebelum menamakan anak anda Youtube atau Whatsapp, fikirlah sedalam-dalamnya terlebih dahulu:


Adakah Warna Merah Benar-benar Membuatkan Lembu Marah?

Di Sepanyol, terdapat sejenis sukan yang dipanggil matador. Matador ini juga merujuk kepada individu yang akan memegang kain berwarna merah yang dikenali sebagai muleta. Tugas seorang matador adalah membuatkan lembu jantan menyerangnya dan mereka akan menunjukan kecekapan untuk mengelakkan serangan lembu tersebut.

Kemuncak sukan ini apabila lembu jantan tersebut akan dibunuh oleh matador ini apabila tiba masanya. Selain Sepanyol, sukan ini juga dikatakan popular di beberapa negara lain seperti Portugal, Mexico, Peru, Perancis dan beberapa negara lain yang mempunyai pengaruh kebudayaan Portugis dan Sepanyol.

Sukan ini juga pernah mencetuskan pelbagai kontroversi. Pembunuhan lembu-lembu ini ketika pertunjukan ini dilakukan ternyata menimbulkan kemarahan pencipta haiwan. Malah, terdapat juga matador yang terbunuh ketika melakukan persembahan. Ramai pihak turut menuntut supaya sukan ini dihentikan sepenuhnya.

Sukan ini juga telah membuatkan ramai percaya bahawa lembu jantan tidak menggemari warna merah. Malah, ketika musim Hari Raya Haji, mungkin akan kedengaran gurauan yang mengarahkan seseorang yang memakai pakaian berwarna merah agar tidak mendekati lembu yang hendak disembelih kerana dikhuatiri akan menimbulkan kemarahannya.

Realitinya, lembu sebenarnya tidak membenci warna merah sehingga menyebabkannya menyerang matador yang memegang kain berwarna merah tersebut. Sekiranya matador tersebut memegang kain berwarna hijau dan biru sekalipun, lembu tersebut tetap akan menyerangnya.

Lembu sebenarnya tidak menggemari tindakan matador mengibas-ngibas kain berwarna merah tersebut yang dianggap menjengkelkan (annoying). Lalu, ia menyerang kain muleta tersebut untuk menghentikan perbuatan tersebut.

Jadi, mengapakah kain berwarna merah menjadi pilihan dalam sukan matador ini? Matador sudah menggunakan kain berwarna merah ini lebih daripada 200 tahun dan tujuannya adalah untuk menutup segala percikan darah daripada lembu atau matador sewaktu beraksi.

Daripada sudut sains, terdapat teori yang menyokong pendapat bahawa lembu sebenarnya tidak membenci warna tertentu sahaja iaitu merah.

Menurut Brooke Borel daripada laman web LiveScience.com, lembu merupakan sejenis haiwan yang rabun warna. Oleh itu, ia sesekali tidak dapat mengetahui warna sebenar kain muleta yang berwarna merah ini. Sebaliknya, lembu ini terganggu dan marah dengan tindakan matador yang mengibas-ngibas kain ini.

Fakta ini turut disokong dengan tindakan lembu yang turut akan menyerang kain capote yang dipegang oleh matador. Kain capote ini saiznya lebih besar daripada muleta dan ianya berwarna magenta/ungu pada bahagian depan dan berwarna emas atau biru pada bahagian belakang.

Bagi membuktikan teori ini, sekumpulan individu daripada rancangan Mythbuster telah mengadakan eksperimen untuk melihat sekiranya warna merah benar-benar membuatkan lembu jantan naik angin. Sekiranya anda tidak tahu, Mythbuster adalah sebuah rancangan sains berunsurkan hiburab daripada Australia dan Amerika Syarikat yang akan membuat eksperimen sains bagi membuktikan atau menyangkal sesuatu teori sains.

Dalam eksperimen ini, 3 orang matador telah diletakkan dalam gelanggang dimana setiap seorang matador ini akan memegang kain muleta yang berlainan warna. Ketiga-tiga warna tersebut adalah merah, putih dan juga biru.

Pada peringkat awal, ketiga-tiga matador ini hanya memegang kain muleta tersebut dan tidak mengibasnya. Apabila ketiga-tiga kain ini dalam keadaan statik, didapati lembu ini tidak menunjukkan tindakan yang begitu agresif untuk menyerang kain ini.

Kemudian, pada peringkat seterusnya ketiga-tiga matador diarahkan untuk mengibaskan kain muleta masing-masing. Pada ketika ini, didapati bahawa lembu tersebut menjadi marah dan menyerang ketiga-tiga matador ini dengan begitu agresif sekali.


Fahami Perkaitan Pil Perancang Kehamilan Dengan Risiko Kanser

Apa jua ubat-ubatan dan kaedah rawatan pasti ada baik dan buruknya. Makan paracetamol juga boleh beri kesan sampingan yang buruk. Doktor yang merawat yang bertanggungjawab membuat pertimbangan jika sesuatu ubat itu atau kaedah rawatan itu sebenarnya memberikan faedah atau memudarakan pesakit (benefit outweigh risk).

Doktor akan mencadangkan sesuatu rawatan jika beliau berpendapat kaedah atau rawatan tersebut memberikan kebaikan kepada pesakit atas penilaian klinikalnya BUKAN atas dasar mengaut keuntungan ataupun terdapat apa-apa conflict of interest.

Konsep family planning mempunyai pelbagai kelebihan dan faedah, bukan sahaja dalam usaha menjarakkan kelahiran, pil perancang mempunyai pelbagai kelebihan lain seperti mengurangkan masalah haid seperti senggugut, haid yang tidak tetap, haid yang banyak dan juga haid yang tidak teratur. Pil perancang boleh digunakan untuk merawat PCOS , mengurangkan kejadian ovarian cyst, berguna dalam endometriosis, mengurangkan risiko jangkitan kuman pada pelvis (PID) , mengurangkan risiko kandungan luar rahim, merawat jerawat teruk dan lain lain - non contraceptive benefits.

Memang terdapat kajian epidemiologi yang menunjukkan bahawa pengamal pil perancang mempunyai risiko yang lebih tinggi untuk menghidap kanser payudara dan kanser serviks. Walau bagaimanapun kajian ini adalah kajian "observational" yang tidak boleh digunakan sebagai bukti perubatan yang kukuh dalam merawat pesakit. Perlu diingatkan, pil perancang bukan penyebab kanser tetapi faktor sampingan sebenarnya yang meningkatkan risiko untuk mendapat kanser serviks iaitu jangkitan HPV pada pangkal rahim yang berterusan.

Dikatakan pil perancang meningkatkan risiko mendapat kanser buah dada sebanyak 24%. Mengapa hal ini timbul? Risiko kanser payudara dikaitkan dengan penggunaan pil perancang jenis triphasic dan bukan daripada jenis pil yang digunakan oleh kebanyakan wanita pada zaman sekarang.

Peningkatan risiko kanser serviks lebih kurang 7% ,manakala kanser payudara pula lebih kurang 24%. Peningkatan sebegini sebenarnya adalah sangat rendah secara statistik dan TIDAK SIGNIFIKAN.

Untuk mereka yang ada masalah breast benign (tidak berbagaya) seperti fibroadenoma, sejarah keluarga yang ada breast cancer, anda BOLEH menggunakan pil perancang tanpa was-was. Risiko anda untuk mendapat kanser payu dara TIDAK MENINGKAT dengan penggunaan pil perancang. Cuma, untuk mereka yang sedang mengalami kanser payu dara dan sejarah kanser payu dara (diri sendiri yang dijangkiti kanser) - TIDAK SESUAI menggunakan pil perancang

Kajian menunjukkan pengambilan pil perancang MENGURANGKAN RISIKO untuk mendapat 3 jenis kanser -KANSER RAHIM, KANSER OVARI DAN KANSER USUS BESAR.

Pengambilan pil perancang keluarga menurunkan risiko kanser rahim sebanyak 30%, mengurangkan risiko kanser ovari sebanyak 30-50% dan mengurangkan risiko kanser usus besar sebanyak 15-20%. Faedah pengurangan risiko kanser ovari juga akan diperolehi oleh wanita-wanita yang mempunyai mutasi gene BRCA 1/2 yang  berkaitan dengan kanser yang diwarisi.

Faedah ini berterusan selama beberapa puluh tahun meskipun wanita itu berhenti mengambil pil perancang, atau tidak mengamalkanya lagi.

Ini bermaksud kelebihan pil perancang dalam menurunkan risiko kanser rahim, ovari dan usus besar lebih BERMAKNA daripada keburukan pil perancang yang menyebabkan kanser payudara dan serviks.

Jangan lupa, kita ada ujian saringan untuk kanser payu dara dan kanser serviks - iaitu pemeriksaan sendiri payu dara dan pap smear sebagai ujian saringan awal,sedangkan tiada ujian saringan yang berkesan untuk mengesan kanser ovari dan kanser rahim. Kanser ovari adalah di antara kanser wanita yang paling sukar dikesan pada peringkat awal dan jika ianya sudah dikesan, kanser itu sudah berada pada peringkat akhir, begitu jugalah dengan kanser usus besar.

Take note! Wanita yang ada dalam senarai dibawah ini TIDAK SESUAI dengan pil perancang kehamilan gabungan (COCP) :

Perlu ditegaskan di sini, setiap pesakit yang hendak memulakan pil perancang perlu mendapatkan nasihat doktor yang bertauliah dan benar-benar memahami mengenai perancangan keluarga. Bukan hanya sekadar beli secara online atau mendapatkan pil perancang di farmasi semata mata.

Wanita yang PERTAMA KALI mengamalkan pil perancang, perlu follow up setiap 3 bulan - untuk check tekanan darah, BMI dan menilai masalah masalah lain yang berbangkit. Setelah 3 bulan, wanita ini perlu follow up setiap tahun sekali

Pil perancang gabungan (COCP) BOLEH digunakan sehingga wanita itu berusia 50 tahun, dengan syarat wanita itu sihat. Selepas umur 50 tahun, cara lain perlu digunakan.lagi perkara yang perlu diingatkan, penggunaan pil perancang TIDAK PERLU ada masa rehat 3-6 bulan untuk meneruskan memakan pil.

Cerita 'hantu' yang mengaitkan pil perancang dengan risiko kanser serviks dan kanser payudara TIDAK SEPATUTNYA dijadikan alasan untuk mengecam pengambilan pil perancang kerana perkaitan pil perancang dengan 2 jenis kanser ini melibatkan pil perancang yang terdahulu dan TIDAK lagi digunakan pada masa sekarang.

Mohon update ilmu, dan bertanya pada mereka yang lebih mahir dalam bidang perancang keluarga sebelum membuat andaian yang tidak sepatutnya dibuat.


Kebangkitan Xiaomi - Gergasi Telefon Pintar Berkualiti Dengan Harga Tak Masuk Akal

Ketika ini, telefon pintar yang berharga tiga ribu, empat ribu malahan lima ribu sudah dipandang sebagai satu perkara biasa serta tidak lagi mengejutkan.

Sasaran pengeluar telefon-telefon pintar bersifat premium ini sudah pasti bukanlah daripada orang kebanyakan, nampak seolah-olah tidak berhenti pengeluar telefon berjenama terkenal berlumba-lumba mengeluarkan telefon premium yang senantiasa mendapat sambutan menggalakkan.

Walaupun begitu, terdapat sebuah syarikat dari China yang nampaknya lebih berminat menongkah arus, dengan terus-menerus mengeluarkan model-model telefon yang bila diikutkan spesifikasinya sepatutnya dijual melebihi harga yang ditawarkan malahan turut sama mengeluarkan terlalu banyak produk elektrik dan elektronik berkualiti - dengan harga yang tak boleh dibayangkan berapa sebenarnya keuntungan mereka.

Xiaomi pada awalnya ditubuhkan sebagai sebuah syarikat perisian oleh Lei Jun, bekas CEO kepada Kingsoft - salah sebuah syarikat perisian terbesar di China yang mengeluarkan banyak perisian produktiviti seperti Kingsoft WPS Office 2016 yang penulis rasakan berkualiti tinggi dan lebih penting, percuma. Beliau akhirnya menjual Kingsoft kepada Amazon bagi mengumpul dana memulakan Xiaomi.

Lei Jun pada mulanya memulakan Xiaomi untuk membangunkan antaramuka bagi sistem telefon pintar Google Android, dikenali sebagai MIUI sebelum mula menceburi bidang pembuatan peranti selepas mendapat sokongan pelabur pada tahun 2011. Menggelarkan telefon mereka Mi, identiti syarikat mereka sudah termaktub ketika itu; telefon dengan spesifikasi tinggi dan harga yang munasabah.

Jualan Mi mencatatkan prestasi memberangsangkan dengan jualan tahun 2012 sebanyak 7.2 juta unit, meningkat kepada 18.7 juta unit tahun berikutnya. Berikutan perkembangan mendadak dan keperluan strategi perniagaan berbeza, Xiaomi melantik Hugo Barra, seorang saintis dari Brazil yang bertanggungjawab mencorak strategi pemasaran Google pada era 2008 sehingga 2013.

Hugo dilantik sebagai timbalan presiden Xiaomi pada tahun 2014 dan bertanggungjawab mengembangkan lagi perniagaan Xiaomi sehingga terkenal di seluruh dunia, serta memilih pasaran negara mana yang terbaik untuk mereka membawa masuk produk mereka pada tahun 2014. Empat negara menjadi pilihan pertama Hugo iaitu India, Brazil, Russia dan Mexico sebelum lima negara lagi ditambah iaitu Filipina, Indonesia, Thailand, Vietnam, Turki dan sudah tentulah negara kita Malaysia.

Pada tahun 2016, berlaku sesuatu yang tidak dijangka akan terjadi. Selepas mencatatkan jualan yang mendadak dengan angka jualan 72 juta unit pada tahun 2015, angka jualan yang dicatatkan pada tahun 2016 berikutan kekurangan permintaan pengguna pada telefon pintar.

Bukan sahaja Xiaomi merasai kesannya, jenama-jenama lain turut terkesan sama. Di China misalnya, permintaan telefon pintar mencatatkan peningkatan sebanyak 62.5% pada tahun 2013 menurun mendadak kepada 2.5% pada hujung tahun 2015. Kritikan terhadap Xiaomi mula kedengaran kerana kegagalan mereka meluaskan lagi pasaran.

Pengecutan pasaran ini diburukkan lagi dengan strategi Xiaomi yang tetap fokus menggunakan model pemasaran secara gimik dan atas talian, tanpa membuka kedai fizikal seperti jenama lain. Berikutan kegagalan meramal penguncupan ini, jualan Xiaomi merudum teruk menyebabkan kedudukan mereka sebagai pendahulu di China, diambil alih oleh Samsung dan Apple serta tiga lagi syarikat China, Huawei, Oppo dan Vivo.

Walaupun berjaya membuka lebih banyak kedai fizikal di seluruh dunia, Xiaomi berhadapan satu masalah besar yang sudah dijangka akan berlaku. Kebanyakan telefon mereka sebenarnya dijual pada kadar keuntungan yang sangat rendah, menyebabkan pengedar enggan menjual produk mereka berbanding jenama-jenama lain. Ini menyebabkan komisyen yang peniaga perolehi sangat rendah berbanding menjual telefon lain seperti Vivo atau Oppo.

Adalah bukan satu rahsia kadar keuntungan setiap produk Xiaomi, tak kiralah telefon pintar, bank kuasa atau produk-produk dalam ekosistem mereka, semuanya mempunyai nilai keuntungan hanya pada kadar 5 peratus.

Ya. Ini bermakna untuk setiap telefon berharga RM1200, mereka hanya mendapat pulangan sebanyak RM60. Taktik Xiaomi berbeza dengan syarikat lain kerana mereka amat berharap untuk melakukan jualan yang banyak bagi menampung kadar keuntungan yang rendah ini. Sebagai perbandingan, Apple mendapat keuntungan 64% untuk setiap Apple Iphone X yang berjaya dijual.

Bagi mengekalkan model perniagaan mereka yang telah diamalkan sejak dulu, Xiaomi mengamalkan falsafah 'produk berkualiti pada harga yang jujur' bagi mendapatkan kepercayaan orang ramai. Selain itu, pembukaan kilang di India dan Indonesia turut sama membantu mempercepatkan proses pembuatan. Xiaomi percaya dengan memperkenalkan harga sedemikian rupa akan membuatkan pengguna mereka setia dengan jenama Xiaomi.

Selain itu, Xiaomi juga mempelbagaikan lagi senarai produk mereka dengan pengenalan Mi Ecosystem di mana syarikat-syarikat kecil di China diberikan peluang untuk membangunkan idea mereka dalam menjana produk yang belum pernah ada sebelum ini.

Ketika ini Xiaomi sudah mempunyai lebih 1500 jenis produk daripada pembersih udara, periuk nasi sehinggalah penimbang berat badan - majoritinya direka agar mampu berkomunikasi dan berinteraksi dengan telefon pintar jenama mereka dalam satu ekosistem yang berbaloi dan berkualiti untuk dimiliki.

Xiaomi pula sebagai sebuah pengeluar produk telefon pintar, sedang menduduki tempat kedua di belakang Samsung dari segi pecahan pegangan pasaran.


Fatima al-Fihri: Pengasas Universiti Tertua Dan Antara Tokoh Islam Yang Tidak Ramai Kenali

Universiti al-Qarawiyyin (juga dieja sebagai al-Quaraouiyine dan al-Karaouine) merupakan universiti tertua dalam dunia yang masih beroperasi dan menghasilkan graduan sehingga kini. Universiti yang terletak di Fez, Maghribi itu telah diasaskan pada tahun 859 oleh seorang wanita Muslim bernama Fatima al-Fihri.

Universiti yang diiktiraf oleh UNESCO dan juga Rekod Dunia Guinness sebagai institusi pendidikan pertama yang memberikan ijazah di dunia ini pada mulanya hanya memberi pengkhususan dalam bidang sains keagamaan. Lama-kelamaan, ia mula menawarkan kelulusan dalam pelbagai bidang pengajian seperti sains tulen, bahasa, astronomi dan sebagainya.

Ia juga merupakan lokasi perpustakaan tertua di dunia yang menempatkan lebih 4,000 koleksi buku yang sukar dijumpai dan manuskrip lama Arab yang ditulis oleh cendekiawan tersohor di rantau itu.

Antara manuskrip yang tersimpan termasuklah al-Quran versi kurun ke-9 yang ditulis menggunakan kaligrafi kufi di atas kulit unta. Al-Quran ini dihadiahkan oleh Sultan Ahmed al-Mansur al-Dhahabi kepada pihak universiti pada tahun 1602.

Selain itu, teks asal karya "Muqaddimah" yang ditulis tangan oleh Ibnu Khaldun dari kurun ke-14 serta penulisan dalam kajian astronomi oleh al-Farabi dari kurun ke-12 yang menunjukkan arah planet Musytari lengkap dengan lakaran tepat juga ada tersimpan di sini.

Setelah keluarga Fatima berpindah dari al-Qayrawan (kini Tunisia), Fatima al-Fihri yang mewarisi harta kekayaan hasil dagangan ayahnya telah mengasaskan universiti itu yang bermula sebagai sebuah masjid.

Dalam satu dokumentari bertajuk "The Golden Age of Islam" yang ditayangkan di Channel 5 di Perancis, Fatima digambarkan sebagai seorang wanita muda yang sentiasa berminat menimba ilmu dan ingin mempelajari segalanya tentang dunia.

Pembinaan masjid diperhatikan dan diikuti sendiri oleh Fatima dari mula sehingga selesai dibina. Beberapa tahun kemudian, gadis yang mahir dalam bidang fekah dan hadith itu telah menjemput ramai ilmuwan terkenal untuk datang mengajar di madrasah itu. Malah, beliau sendiri menghadiri kelas dan kuliah yang diadakan.

Sehingga kini, walaupun sudah berusia lebih 1,000 tahun, Universiti al-Qarawiyyin masih lagi beroperasi dan merupakan salah satu institusi pendidikan dan keagamaan paling ulung di dunia. Kampus induknya telah dipindahkan ke bahagian lain di bandar Fez namun masjid dan perpustakaannya masih kekal berada di kompleks lama.

Sejak tahun 2012, seorang lagi wanita Muslim iaitu seorang arkitek Kanada-Maghribi, Aziza Chaouni mengetuai proses pemulihan dan pembinaan semula perpustakaan yang telah mengalami banyak kerosakan akibat cuaca dan kelembapan.

Menurut Aziza, sememangnya bangunan tersebut telah menjalani pelbagai proses pemulihan sepanjang tempoh ini, namun ia masih mengalami banyak masalah dengan struktur utama, kekurangan penebat serta kekurangan infrastruktur seperti sistem saliran yang tersekat, jubin pecah, rasuk kayu retak, wayar elektrik yang terdedah dan sebagainya.

Program pemulihan perpustakaan tertua ini akan mempersiapkan bangunan tersebut dengan sistem panel berkuasa solar, sistem perparitan yang baru, kunci digital untuk akses kepada bilik buku dan rekod terkawal dan juga penyaman udara yang akan membantu mengawal kelembapan serta melindungi bahan bacaan di perpustakaan.

Sebelum ini, perpustakaan tersebut hanya dibuka kepada para sarjana dan penyelidik sahaja. Kini, selepas lebih tiga tahun menjalani proses pemulihan, ia mempunyai bahagian baru yang terbuka kepada orang awam. Di kawasan baru ini juga disediakan kemudahan lain seperti sebuah kafe kecil serta bilik pameran.

Terima kasih kepada dua wanita ini dan usaha gigih mereka untuk memelihara ilmu pengetahuan, sejarah dan pendidikan untuk dunia. Semoga lebih ramai wanita yang terinspirasi untuk menjadi seperti mereka.


7 Domain Website Terawal Di Dunia

Kini, memiliki domain bagi sebuah laman sesawang di internet bukanlah sesuatu yang sukar. Anda boleh boleh membelinya daripada beberapa laman web daripada dalam dan luar negara.

Bagi domain universal seperti .com, .net dan .org, harganya pula tidak terlalu mahal dan boleh dibeli semurah RM40 atau lebih murah lagi sekiranya ada promosi. Bagi domain yang khusus buat sesebuah negara seperti domain .my (bagi Malaysia), harganya lebih mahal dan memerlukan pembeli memenuhi syarat-syarat tertentu sebelum boleh membelinya.

Menurut rekod, domain mula diwujudkan sekitar tahun 1980-an. Pada ketika ini, domain merupakan sesuatu yang sangat ekslusif dan sangat sukar untuk diperolehi. Kali ini, pihak Iluminasi ingin berkongsi 7 domain terawal di dunia.

Domain darpa.mil dipercayai merupakan domain terawal didaftarkan di dunia. DARPA merupakan singkatan kepada organisasi Defense Advanced Research Projects Agency (DARPA). Domain ini didaftarkan pada tarikh 1 Januari 1985. Selain darpa.mil, pihak DARPA turut mendaftarkan domain .net, .org, .gov., .edu dan .arpa.

DARPA merupakan sebuah agensi khas di bawah Jabatan Pertahanan Amerika Syarikat yang berfungsi melakukan pelbagai kajian dan membangunkan teknologi yang digunakan pasukan tentera Amerika Syarikat. Kini, hanya domain darpa.mil yang masih aktif sementara darpa.org sudah dimiliki oleh syarikat lain. Walaupun domain lain tidak digunakan, ianya masih dimiliki oleh pihak DARPA.

Menurut rekod pendaftaran, domain Symbolics.com merupakan domain kedua tertua di dunia yang didaftarkan pada 15 Mac 1985. Domain ini juga merupakan domain komersial pertama di dunia dimana ia didaftarkan oleh Symbolics Computer Corporation, iaitu syarikat yang menghasilkan komputer komersil pertama yang dikenali sebagai Lisp Machine.

Kini, syarikat Symbolics Computer Corporation tidak lagi wujud dan domain ini kini dimiliki oleh sekumpulan pelabur yang membeli domain ini daripada syarikat Symbolics Computer Corporation pada tahun 2009.

Domain bbn.com merupakan domain ketiga tertua di dunia yang didaftarkan dan domain komersial kedua tertua di dunia. Ianya telah didaftarkan pada 24 April 1985. Menariknya, domain ini masih akfif dan dimiliki oleh syarikat sama yang mendaftarkannya dahulu, iaitu BBN Technologies.

BBN Technologies yang pada awalnya dikenali sebagai syarikat Bolt, Beranek, and Newman merupakan sebuah syarikat teknologi daripada Amerika Syarikat yang membuat servis pembangunan dan kajian terutamanya untuk pihak ketenteraan Amerika Syarikat dan DARPA.

Setelah syarikat ini diambil alih oleh syarikat Raytheon pada tahun 2009, domain bbn.com ini masih kekal aktif tetapi pengguna yang membuka domain ini akan dihantar (redirect) ke laman sesawang baru mereka di Raytheon.com.

Domain think.com merupakan domain keempat tertua di dunia yang didaftarkan pada 24 Mei 1985. Domain ini didaftarkan oleh syarikat Thinking Machines Corporation, sebuah syarikat pembuat supercomputer yang berpangkalan di Massachusetts.

Thinking Machines Corporation meruapakan sebuah syarikat yang berjaya suatu ketika dahulu kerana memperoleh kontrak dan kerjasama dengan DARPA. Malangnya, syarikat ini telah diisytiharkan bankrap pada tahun 1994. Walaupun laman sesawang domain ini sudah tidak lagi wujud, domain ini masih lagi aktif.

Menurut rekod, mcc.com merupakan domain kelima tertua di dunia dan didaftarkan pada 11 Julai 1985. Domain ini asalnya didaftarkan oleh syarikat Microelectronics and Computer Technology Corporation (MCC).

MCC merupakan syarikat pertama dan pernah menjadi syarikat terbesar dalam bidang pembinaan dan pembangunan komputer di Amerika Syarikat. Syarikat ini telah ditutup pada awal 2000-an dan laman sesawangnya juga tidak lagi aktif sudah bertahun lamanya.

Domain northrop.com telah didaftarkan pada 7 November 1985 dan merupakan domain komersial keenam tertua di dunia. Domain ini didaftarkan oleh syarikat Northrop Corporation, syarikat pembuatan bahagian aircraft. Antara produknya yang popular adalah bahagian sayap untuk pesawat pengebom B-2 Spirit.

Pada tahun 1994, syarikat Northrop telah bergabung dengan syarikat Grumman dan membentuk sebuah syarikat baru diberi nama Northrop Grumman. Kini, domain northrop.com tidak lagi aktif tapi tidak dibuka untuk jualan. Sementara itu, syarikat Northrop Grumman pula telah menggunakan domain baru yang dapat diakses di northropgrumman.com .

Xerox.com pula merupakan domain komersial ketujuh tertua di dunia. Domain ini didaftar pada 9 Januari 1986 dan masih lagi dipegang oleh syarikat Xerox Corporation. Xerox Corporation sudah wujud sejak 1906 dan produknya kini telah digunakan oleh orang ramai dari seluruh dunia.

Domain ini masih lagi aktif dan merupakan halaman utama bagi laman web xerox.com. Dalam dunia perkomputeran, xerox.com telah mencipta beberapa produk penting seperti tetikus dan juga komputer riba.


Longyearbyen - Di Bandar Ini, Tiada Mayat Boleh Dikebumikan

Kebiasaannya, apabila seseorang itu meninggal dunia, mayatnya akan dikebumikan di kawasan kubur yang berhampiran. Walau bagaimanapun, terdapat sebuah bandar terpencil di Norway bernama Longyearbyen dimana tiada sesiapapun yang dibenarkan mati disitu.

Sekiranya seseorang itu sudah nazak atau jatuh sakit, dia akan dihantar ke bandar lain yang berdekatan untuk mati dan dikebumikan disitu. Sebaliknya jika seseorang mati disitu, tiada sesiapa yang akan mengebumikan mayatnya disitu. Sebaliknya, mayatnya akan dipindahkan dahulu ke bandar lain yang berdekatan untuk dikebumikan.

Mengapakah perkara ini terjadi? Adakah ianya mempunyai kaitan dengan kepercayaan karut-marut nenek moyang di kawasan ini?

Walaupun terletak di Norway, bandar terpencil ini sebenarnya dibangunkan oleh seorng rakyat Amerika Syarikat bernama John Longyear. Beliau melalui syarikatnya, Arctic Coal Company telah melakukan aktiviti perlombongan arang dikawasan ini dengan membawa masuk 500 orang pekerja pada tahun 1906.

Kemasukan jumlah pekerja yang ramai ini telah mewujudkan sebuah kawasan penempatan yang diberi nama Bandar Longyear. Pada masa kini, bandar ini lebih dikenali sebagai Longyearbyen, iaitu terjemahan bagi Bandar Longyear dalam bahawa Norway.

Kini, bandar ini serba lengkap dengan pelbagai kemudahan seperti restoran, mesin pengeluaran duit (ATM), pejabat pos, lapangan terbang dan sebagainya sudah wujud disini. Menariknya, terdapat beberapa peraturan pelik yang dikuatkuasakan di bandar ini.

Sebagai contoh, setiap penduduk digalakkan sentiasa membawa senapang apabila keluar daripada bangunan kerana terdapat banyak beruang yang berkeliaran. Selain itu, kucing tidak dibenar untuk dibela sebagai haiwan peliharaan kerana dikuatiri akan mengganggu populasi burung Artik yang tinggal disini.

Sejak kira-kira 100 tahun dahulu juga, terdapat satu undang-undang yang menghalang mayat untuk ditanam disini.

Segalanya bermula apabila pihak berkuasa tempatan telah membuat polisi baru sejak 100 tahun dahulu untuk menutup kawasan perkuburan yang ada disini. Sejak kawasan perkuburan itu ditutup pada tahun 1918, tiada lagi mayat yang akan dikebumikan disitu dan bandar ini.

Untuk mengetahui mengapa tindakan ini diambil, adalah penting untuk mengetahui sejarah dan kedudukan geografi kawasan terpencil ini. Longyearbyen merupakan sebuah bandar paling utara di Norway dan mempunyai suhu yang sangat sejuk, iaitu sekitar -45 darrjah celsius.

Akibat daripada suhu yang terlampau sejuk ini, mayat yang ditanam akan kekal terpelihara dan tidak mereput. Paling mengejutkan, saintis yang melakukan kajian disini mendapati bahawa virus selsema Sepanyol yang membunuh jutaan manusia pada tahun 1918 masih lagi hidup dan kekal terpelihara pada mayat-mayat yang tertanam disini!

Wabak selsema Sepanyol dikatakan telah pupus tidak lama selepas Perang Dunia Pertama. Wabak ini dikatakan telah membunuh 80 juta manusia pada ketika itu. Wabak ini pupus sebelum kewujudan teknologi perubatan yang moden.

Oleh itu, para saintis tidak dapat mengkaji lebih lanjut mengenainya. Akibatnya, para doktor juga tidak mempunyai rawatan khusus sekiranya wabak ini kembali menyerang pada masa akan datang.

Penemuan sampel virus wabak ini pada mayat-mayat di Longyearbean memberi harapan kepada para saintis dan doktor untuk mengkaji lebih lanjut mengenai virus ini serta mencari penawar terbaik sekiranya wabak ini menyerang semula pada masa akan datang.

Sebelum penemuan virus pada mayat yang ditanam di bandar Longyearbyen, semua pihak menyangka bahawa wabak selsema ini sudah pupus sepenuhnya. Penemuan ini telah mencetuskan panik terutamanya kepada penduduk tempatan yang khuatir ianya boleh merebak semula.

Oleh itu, sebagai langkah berjaga-jaga dan bagi mengelakkan sebarang kejadian tidak diingin, tiada lagi mayat yang akan ditanam di kawasan perkuburan di bandar ini.


Inilah Sekolah Termahal dalam Dunia dengan Yuran Tahunan RM467,000

Sebelum ini kami pernah berkongsi dengan anda senarai 10 sekolah paling mahal di dunia dan Institut Le Rosey mendapat tempat pertama dalam artikel tersebut. Bagaimanakah suasana dan kehidupan seorang pelajar yang menuntut di pusat akademik mewah itu? Adakah berbeza dengan pelajar 'biasa' yang lain? Kami berikan anda tinjauan eksklusif tentang Institut Le Rosey.

Sekolah ini mempunyai dua kampus cantik untuk kegunaan musim persekolahan yang berbeza. Kampus musim luruh dan musim panas terletak di dalam sebuah estet seluas 28 hektar iaitu Château du Rosey di Rolle yang telah dibina sejak kurun ke-14 manakala kampus musim sejuk pula merupakan sebuah resort ski yang berada di Gstaad.

Setiap tahun, 30% daripada pelajarnya berjaya melanjutkan pelajaran ke salah satu antara 25 universiti paling unggul di dunia selepas tamat persekolahan. Antara universiti pilihan pelajar adalah universiti Ivy League, MIT dan Oxbridge. Antara alumni terkenal dari sekolah ini termasuklah Raja Albert II dari Belgium, Raja Iran, Putera Rainier dari Monaco dan juga Raja Farouk dari Mesir.

Menurut Felipe Laurent, seorang alumni yang juga merupakan jurucakap bagi Le Rosey, mana-mana ahli keluarga yang pernah belajar di Le Rosey lebih gemar memilih sekolah ini untuk anak-anak atau cucu mereka. Tradisi ini telah berterusan sekian lama supaya generasi baru keluarga itu dapat meneruskan legasi dengan menuntut di Le Rosey.

Seperti yang kita sedia maklum, sekolah ini merupakan sekolah termahal dalam dunia dengan yuran tahunan berjumlah 108,900 Swiss francs (RM467,000). Yuran ini merangkumi hampir keseluruhan perbelanjaan bagi setiap pelajar namun tidak termasuk bayaran untuk rombongan sekolah. Apa yang menarik, setiap murid akan menerima wang saku bulanan yang diuruskan oleh pegawai sekolah.

Wang saku yang diterima berbeza mengikut usia pelajar tersebut. Pelajar berusia 10 tahun tidak menerima wang saku dengan jumlah yang sama seperti pelajar 17 tahun.

Pelajar akan memulakan semester di kampus induk pada bulan September dan bercuti pada bulan Oktober dan Disember. Kemudian, selepas Krismas, mereka akan menuju ke kampus di pekan kecil Gstaad yang telah menjadi tradisi sejak tahun 1916.

Kesemua pelajar Le Rosey dibenarkan bermain ski semasa di kampus Gstaad sehingga empat kali seminggu. Jadi, untuk menimbal balik waktu pelepasan ini, mereka perlu menghadiri kelas pada setiap pagi Sabtu. Walaupun boleh 'bersuka ria' dengan bermain salji, semester musim sejuk di kampus ini dilaporkan amat dahsyat. Bayangkanlah kehidupan selama lapan ke sembilan minggu di Pergunungan Alps - ia boleh memenatkan sesiapa sahaja.

Selepas cuti penggal pada bulan Mac, mereka akan kembali ke kampus induk pada bulan April dan berada di sana sehingga bulan Jun. Sekolah akan mula bercuti musim panas selepas berakhirnya bulan Jun.

Kini terdapat 400 orang pelajar antara usia lapan hingga 18 tahun yang bersekolah di Le Rosey. Mereka datang dari 67 buah negara dan dibahagikan sama rata mengikut jantina. Setiap pelajar merupakan penutur dwibahasa dan perlu belajar sehingga empat bahasa pada satu-satu masa, termasuklah bahasa Dzongkha dan Swahili.

Walaupun yuran yang dikenakan adalah sangat mahal, namun bagi setiap kekosongan tempat di Le Rosey ada empat orang pemohon yang ingin mendaftar. Pelajar yang terpilih masuk ke sini kebiasaannya bukan calang-calang. Mereka bukan sahaja perlu cemerlang dari segi akademik, malah mereka mesti mempunyai potensi untuk menjadi pemimpin masa hadapan atau sebagai atlet yang hebat.

Pendidikan di Le Rosey dibahagikan kepada empat tahap iaitu Juniors, Cadets, Jeunes Seniors dan Seniors. Pada peringkat sekolah menengah, pelajar boleh memilih antara Baccalauréat Français ataupun International Baccalaureate (IB) Diploma.

Sekolah ini menyediakan kemudahan asrama di mana setiap bilik akan dikongsi dua orang pelajar. Walau bagaimanapun, pelajar akan menukar rakan sebilik sebanyak tiga kali setahun disebabkan semester musim sejuk di Gstaad. Pada tahun akhir, ada sesetengah pelajar yang mempunyai bilik individu namun masih berkongsi bilik air dengan seorang pelajar lain. Seramai 60% daripada 150 orang guru yang mengajar di sini juga tinggal di asrama bersama-sama pelajar.

Pada hari biasa, pelajar akan dikejutkan pada jam 7 pagi. Setelah bersiap-siap, mereka akan menuju ke dewan makan untuk bersarapan secara tidak formal.

Sepanjang berada di bangunan akademik, pelajar diwajibkan memakai pakaian yang 'selesa dan betul'. Ini bermakna baju mesti diselitkan ke dalam seluar, skirt atau gaun pula perlulah 'cukup panjang' serta semua baju mestilah tidak mendedahkan bahagian bahu dan pinggang. Kot yang diperbuat daripada kulit, jaket denim, pakaian sukan, kasut tumit tinggi, kemeja-T dan sebarang baju yang 'mendedahkan, jarang atau provokatif' adalah tidak dibenarkan.

Pakaian kasual dan pakaian sukan hanya dibenarkan di luar waktu akademik dan makan malam.

Bagi acara rasmi sekolah seperti majlis keraian dan persidangan, pelajar perlu memakai uniform sekolah. Bagi pelajar lelaki, uniform terdiri daripada jaket berwarna biru kelasi, lencana Rosey, kemeja berwarna putih atau biru, tali leher, seluar berwarna kelabu dan kasut hitam. Pelajar perempuan pula perlu memakai jaket biru kelasi, kerongsang Rosey, gaun putih, skarf sekolah berserta sandal atau town shoes.

Peraturan etiket di Le Rosey adalah sangat ketat. Sebagai contoh, pelajar tidak boleh bercakap sambil tangan dibiarkan berada di dalam poket. Selain itu, pelajar perlu berdiri jika orang dewasa yang sedang bercakap dengan mereka juga sedang berdiri.

Kelas akademik di sini bermula dari jam 8:00 pagi hingga 12:20 tengah hari. Mereka mempunyai waktu rehat untuk menikmati coklat panas. Selepas makan tengah hari, kelas akan disambung pada jam 1:30 petang sehing 3:30 petang.

Dengan adanya 150 orang guru, hanya ada purata tidak sampai 10 orang pelajar sahaja dalam setiap kelas. Walau bagaimanapun, bukan kesemua sesi pembelajaran dibuat di dalam bilik darjah yang biasa. Mereka juga membuat banyak latihan praktikal di luar kelas.

Komuniti di sini agak kecil sehingga hampir setiap orang mengenali antara satu sama lain.

Antara jam 4:00 hingga 6:00 petang, pelajar mempunyai aktiviti sukan dan kesenian. Pusat Pembelajaran dan Kesenian di sini diberi nama The Paul & Henri Carnal Hall di mana terdapat tiga buah orkestra, dua koir, tiga kumpulan teater, pembelajaran penggambaran dan peluang untuk melibatkan diri dengan tarian, seni dan gastronomi.

Lebih 60% pelajar di sini pandai menyanyi atau bermain instrumen muzik. Mereka juga mengambil bahagian dalam orkestra sekolah, orkestra kamar, koir atau kumpulan muzik rock.

Dewan Konsert Rosey boleh memuatkan sehingga hampir 1,000 orang penonton. Apabila ia tidak digunakan untuk mengadakan orkestra Filharmonik, persembahan teater atau konsert, ia digunakan oleh para pelajar untuk membuat persembahan di hadapan rakan-rakan dan ahli keluarga semasa acara yang dianjurkan sekolah.

Sukan juga merupakan sebahagian penting dalam aktiviti seharian pelajar di Le Rosey. Sekolah ini menawarkan lebih daripada 25 jenis sukan setiap tahun. Terdapat padang bola dan ragbi, trek lumba lari, gelanggang bola keranjang, bola tampar pantai, gelanggang tenis dan dua gimnasium.

Selain itu, sekolah ini juga mempunyai kandang kuda peribadi yang menempatkan 20 ekor kuda.

Pusat nautika sekolah terletak di Tasik Geneva yang menyimpan sebuah kapal layar, perahu dayung dan empat motobot untuk permainan ski air.

Pelajar boleh menuju ke spa sekolah untuk berehat dan mengembalikan tenaga. Spa ini mempunyai sebuah kolam renang, sauna dan bilik mandian hammam yang dibuka untuk para guru dan pelajar pada hari Ahad.

Setelah penat bersukan, pelajar akan bersiap-sedia untuk makan malam yang akan bermula pada jam 7:30 malam. Ia merupakan sebuah acara rasmi di mana makanan disediakan oleh chef dan pelajar akan menjadi pelayan menggunakan sistem giliran. Pelajar lelaki mesti mengenakan jaket, kemeja dan tali leher manakala pelajar perempuan perlu memakai jaket dan blaus Rosey.

Sewaktu makan malam, pelajar mesti duduk di tempat yang telah ditanda menggunakan kain napkin masing-masing. Tempat duduk ini adalah tetap bagi sepanjang semester.

Pelajar akan berdiri apabila tetamu dewasa tiba ke dalam dewan dan tidak dibenarkan meninggalkan meja sehingga diberitahu oleh pengarah asrama. Semasa makan, mereka perlu menggunakan adab makan orang Swiss. Ini bermakna bahagian belakang badan perlulah dalam keadaan lurus, siku tidak dibenarkan letak di atas meja dan mereka harus mengangkat makanan untuk dibawa ke mulut, bukan menggerakkan kepala merapati pinggan.

Pelajar tidak dibenarkan memiliki atau mengambil sebarang alkohol semasa berada di kampus atau ketika ekspedisi sekolah pada hujung minggu. Merokok juga dilarang keras dan larangan ini termasuklah semasa di luar kampus.

Waktu selepas makan dihabiskan dengan bilik belajar dan kerja rumah namun mereka juga mempunyai aktiviti kebudayan, makan malam sosial, kuliah, debat dan pelbagai pertandingan. Malah, Phil Collins juga pernah datang untuk membuat persembahan di sini tahun lalu.

Waktu untuk tidur adalah antara jam 9:00 hingga 11:30 malam mengikut usia. Selepas waktu ini, pelajar tidak dibenarkan berada di mana-mana tingkat bersama seseorang yang berlawanan jantina atau menunjukkan kemesraan secara berlebihan kerana kedua-duanya merupakan kesalahan disiplin yang besar.

Tidak cukup dengan hari minggu, malah hujung minggu pelajar di Le Rosey juga diatur. Sekiranya mereka berada di kampus Rolle, mereka boleh menyertai aktiviti tengah hari seperti bermain boling, menaiki go-kart, menonton wayang atau membeli-belah di Geneva sambil ditemani guru-guru.

Menurut Laurent, walaupun pelajar-pelajar ini datang daripada latar belakang keluarga berada dan majoritinya berprofil tinggi, namun mereka masih hidup 'normal' seperti kanak-kanak dan remaja lain sebaya mereka.

Ramai yang mungkin menyangka anak-anak ini sudah biasa dimanjakan dan sentiasa berbicara tentang kereta mewah, rumah agam atau jet peribadi yang dimiliki keluarga. Namun, sangkaan itu sebenarnya meleset.

Mereka sentiasa diajar untuk bersyukur yang mereka dilahirkan dalam sebuah keluarga dengan penuh keistimewaan dan kelebihan. Keistimewaan ini juga bermakna mereka perlu menggalas satu tanggungjawab yang berat iaitu sentiasa membantu orang lain yang lebih memerlukan.

Pada tahun lalu misalnya, dua orang pelajar perempuan telah membuat lawatan ke Ghana bersama guru bahasa Inggeris mereka dan berkunjung ke sebuah hospital. Di situ, mereka telah berpeluang bertemu dengan ramai gadis remaja yang menderita fistula obstetrik akibat kelahiran pramatang atau komplikasi berpanjangan semasa kelahiran.

Setelah pulang ke Switzerland, mereka membuat keputusan untuk mengumpulkan rakan-rakan dan berenang sepanjang Terusan Inggeris untuk meningkatkan kesedaran tentang fistula obstetrik kepada orang awam. Akhirnya mereka berjaya mengumpulkan dana melebihi CHF100,000 (RM430,000) untuk disumbangkan kepada pihak hospital agar remaja-remaja tersebut boleh menjalani pembedahan yang diperlukan.

Pelajar-pelajar Le Rosey diiktiraf serta dikenali kerana diri mereka sendiri dan bukanlah disebabkan siapa ahli keluarga mereka.

Apa yang penting, sekolah ini berjaya melahirkan pemimpin dalam pelbagai bidang. Generasi pemimpin yang dilahirkan adalah pelapis yang bukan sekadar bercakap kosong malah mampu menjadikan sebuah idea bertukar menjadi kenyataan.

Sehingga kini Le Rosey mempunyai sekitar 5,000 alumni yang bergerak aktif di seluruh dunia.


7 Gadget Orang Kaya Paling Hebat dan Paling Mahal

Apabila wang ringgit bukan satu halangan, seseorang itu boleh membeli permainan yang hebat dan mahal. Ini termasuk alat eloktronik, kenderaan dan permainan yang lebih kurang sama dengan orang biasa cuma ianya lebih ekstrem.

Walaupun beberapa permainan ini kelihatan seperti sesuatu yang anda lihat dalam filem atau seakan permainan dari masa hadapan, namun ianya adalah permainan sebenar yang wujud dan boleh dibeli sekiranya anda seorang yang sangat kaya. Berikut adalah senarai beberapa permainan hebat yang membuatkan kita hanya mampu bermimpi untuk memilikinya.

Syarikat Martin Jetpack dari New Zealand ini telah memperkenalkan jetpack mereka buat pertama kali pada 2008. Pada tahun 2016, mereka mula melancarkan jetpack versi komersial kepada umum. Ia sebenarnya tidaklah menggunakan kuasa jet sebenar tetapi dilancarkan menggunakan teknologi kipas, sama seperti yang digunakan pada drone.

Syarikat itu bercadang untuk menjual jetpack ini bagi tujuan riadah, operasi pencarian dan operasi menyelamat. Prospek terbesar yang mungkin akan membeli jetpack ini adalah kerajaaan negara-negara maju yang ingin meningkatkan mutu dalam misi menyelamat. Jika anda benar-benar mempunyai kemampuan untuk membelinya, kesesakan lalu lintas tidak akan menghantui anda lagi.

Untuk harga yang sama dengan sebuah supercar, anda boleh membeli simulator pemanduan paling realistik yang pernah dibina. Simulator keluaran syarikat Hammacher-Schlemmer mempunyai tempat duduk sebenar kereta lumba yang terletak di atas rangka tunggal kaca serat yang terapung di udara. Tempat duduknya juga boleh berombak, teranggul-anggul dan berpusing 360 darjah.

Tempat duduk itu bertindak balas dengan perbuatan pemandu, sebagai contoh jika brek ditekan, tempat duduk itu akan sedikit menjunam ke bawah. Apabila anda menekan pedal minyak, tempat duduk itu akan bergerak ke hadapan. Jadi jika anda membelok di selekoh pada kelajuan 250km sejam, anda pasti akan merasai debarannya.

Simulator ini telah dimuatkan dengan 12 program kereta lumba yang berbeza dan beberapa litar lumba terkenal dunia. Secara teorinya anda beruntung kerana memiliki 12 kereta lumba yang berbeza dengan hanya RM 767,000.

Sistem bunyi yang hebat adalah sesuatu gadget yang wajib bagi mana-mana jutawan atau billionaire dan tiada sistem bunyi yang lebih mahal dari Logos Anatta keluaran Goldmund. Sistem bunyi berteknologi tinggi dengan rekaan moden ini mempunyai tanda harga yang sangat tinggi, begitu juga dengan kualitinya.

Ia mempunyai 3 pembesar suara setinggi 5 kaki setengah yang diperbuat dari besi berkualiti tinggi yang sangat tahan serta disaluti dengan tembaga dan emas. Ia adalah buatan tangan dengan menggunakan bahan terbaik dari pengeluar terbaik yang menghasilkannya.

Untuk satu sistem yang hanya memainkan bunyi, harganya sama seperti membeli sebuah kereta Ferrari baru dengan sistem audio yang hebat di dalamnya.

Helicycle ialah helikopter dengan tempat duduk tunggal serta rotor utama yang digerakkan menggunakan engin turboshaft. Sebuah syarikat dari Belanda telah mengeluarkan satu model helicycle yang diberi nama Pal-V One.

Pal-V One ialah gabungan di antara kereta hibrid beroda tiga dan gyrocopter. Kenderaan dwifungsi ini boleh mencapai kelajuan 180km sejam di darat mahupun di udara. Dengan satu isian penuh tangki minyaknya ia mampu terbang sejauh 354km di udara atau bergerak sejauh 1200km di darat.

Namun, kenderaan mewah ini mempunyai 2 kelemahan. Pertama, untuk menukar daripada kenderaan darat kepada gyrocopter ia mengambil masa 10 minit. Kedua, ia memerlukan laluan sepanjang 165 meter untuk berlepas kerana gyrocopter tidak seperti helikopter yang boleh terus terbang menegak.

Jadi, jika anda memandunya di darat dan mengalami kesesakan lalu lintas, anda tidak dapat terbang menggunakannya. Namun, jika anda mampu dan mempunyai lesen menerbangkan pesawat, kami rasa ia berbaloi untuk dimiliki.

Bagi kebanyakan orang, memiliki TV merupakan perkara biasa namun tidak semua mampu memiliki TV dengan teknologi terkini yang berharga puluhan ribu ringgit. Walaupun anda mampu sekalipun, adakah anda akan meletakkannya di luar rumah?

Bagi mereka yang benar-benar kaya, terdapat satu TV yang begitu hebat iaitu TV LED C-SEED 201 inci. Ia mempunyai skrin setinggi 16 kaki dengan skala gambar 16:9 dan khusus untuk kegunaan luar rumah. Apabila TV ini tidak digunakan, ia akan disimpan di dalam tempat simpanan bawah tanah.

Dengan hanya menekan satu butang sahaja, TV ini akan naik setinggi 15 kaki dengan 7 panel dalam masa 25 saat. Skrinnya memiliki 725,000 LED yang boleh memaparkan 4.4 trillion warna beserta 3 buah subwoofer 700watt yang dibina bersama.

Jika anda mampu memilikinya, sudah pasti TV di dalam rumah anda seperti sebuah panggung wayang yang canggih.

Permainan robot kanak-kanak adalah tidak sama seperti robot permainan berteknologi tinggi untuk orang kaya. Namun, robot yang satu ini adalah jauh lebih hebat dan hanya mampu dimiliki oleh mereka yang benar-benar kaya sahaja.

Ia adalah Robot Kurata keluaran Suidobashi Heavy Industry dari Jepun. Ia mempunyai berat sebanyak 4 tan dan ianya boleh dikawal oleh dengan tempat duduknya di dalam bahagian dada robot itu sendiri seperti yang kita biasa lihat dalam filem atau anime Jepun. Robot mekanikal ini bergerak menggunakan 30 jentera sistem hidrolik yang dikawal menggunakan perisian komputer.

Apa yang mengagumkan robot Kurata ini juga memiliki sistem senjata BB Gatling yang hanya diaktifkan menggunakan senyuman sahaja. Tangan robot ini pula dikawal dengan sarung tangan yang dipakai oleh pemandu. Model asas robot ini sahaja sudah berharga RM 5.6 juta dan anda boleh menambah baik dengan harga berasingan.

Apabila anda terlalu kaya dan tidak tahu bagaimana lagi untuk membelanjakan wang anda, anda boleh membeli kereta selam James Bond dan merasai bagaimana rasanya menjadi seorang perisik rahsia. Kereta Rinspeed sQuba ini direka sempena kereta Lotus Esprit di dalam filem James Bond iaitu The Spy Who Loved Me.

Namun, kereta ini tidaklah seperti sebuah kapal selam yang kalis air. Kereta sQuba ini adalah sebuah kenderaan convertible yang boleh dibuka dan ditutup bumbungnya. Walaupun ia tidak masuk akal, namun ianya direka agar penumpang dan pemandu perlu melepaskan diri dengan mudah.

Di darat, kereta ini hanya mempunyai kelajuan sebanyak 124km sejam sahaja manakala dalam air ia bergerak lebih perlahan. Kereta ini boleh tenggelam 9 meter dalam air. Bagi kenderaan gabungan kereta, bot dan kapal selam ini, ia mempunyai harga yang mampu membeli beberapa buah kereta Rolls Royce Phantoms.


Adam Rainer : Daripada Kerdil Menjadi Gergasi

Tidak semua manusia itu dilahirkan dengan cukup sifat. Ada juga yang dilahirkan sempurna namun mengalami masalah ketika membesar. Di antara masalah kesihatan yang kami ingin bincangkan adalah berkenaan tumbesaran.

Kita sedia maklum ada orang yang mengalami simptom tumbesaran terlebih kecil yang dipanggil kerdil atau terlebih besar yang dipanggil gergasi. Namun, tahukah anda ada seorang lelaki bernama Adam Rainer mengalami kedua-duanya sekali dalam hidupnya. Berikut adalah kisah menarik dan menyayat hati mengenainya.

Tidak banyak yang diketahui mengenai kisah hidup peribadi lelaki bernama Adam Rainer ini. Apa yang diketahui hanyalah kisah menarik mengenai keadaan kesihatannya yang dianggap begitu unik.

Dia dilahirkan di Graz, Australia pada tahun 1899. Dia merupakan anak kepada pasangan normal yang mempunyai ketinggian biasa sahaja. Apabila Perang Dunia Pertama meletus, Adam telah tersenarai untuk menyertai tentera bagi berkhidmat untuk negaranya.

Oleh kerana ketinggiannya cuma 4 kaki 6 inci, doktor telah menjalani beberapa ujian yang diperlukan. Akhirnya doktor telah mengklasifikasikan Adam sebagai kerdil dan memutuskan bahawa dia terlalu kecil dan lemah untuk menjadi tentera yang bagus.

Walaupun begitu, doktor menjadi sedikit kehairanan apabila mendapati tangan dan kakinya adalah agak besar untuk badan sekecil itu. Setahun selepas ujian itu, dia telah membesar sebanyak 2 inci tinggi. Ini merupakan peningkatan yang baik baginya.

Pada tahun 1920, Adam masih lagi kecil dan rekod menunjukkan dia juga sangat kurus. Pada usia 21 tahun, biasanya proses tumbesaran seorang lelaki akan berhenti membesar. Begitu juga dengan Adam yang menyangka setakat itu sahaja ketinggiannya pada usia itu.

Akan tetapi, sesuatu telah berlaku di mana Adam Rainer bukan sahaja membesar 2 inci tinggi, malah dia terus membesar pada kadar yang agak cepat tanpa menunjukkan tanda simptom itu akan berhenti.

Satu dekad kemudian, Adam Rainer telah membesar lebih dari 2 kaki. Pada ketika itu ketinggiannya mencapai 7 kaki 1 inci. Perkara ini membuatkan para doktor menjadi bingung. Pada tahun 1930, dua doktor iaitu Dr. Mandl dan Dr. Windholz mula memeriksa perubahan yang berlaku kepada Adam itu.

Mereka mula mengesyaki bahawa Adam telah mengalami satu ketumbuhan tertentu yang mengakibatkan berlakunya kes ekstrem akromegali, iaitu keadaan yang berlaku akibat perembesan hormon pertumbuhan secara berlebihan daripada kelenjar pituitari orang dewasa, iaitu selepas kematangan tulang, yang dicirikan oleh pembesaran tangan, kaki, rahang dan hidung.

Masalah kesihatan seperti yang terjadi kepada Adam Rainer ini juga pernah berlaku kepada Andre the Giant, seorang penggusti kelahiran Perancis yang terkenal pada tahun 70-an dan 80-an. Sama seperti Adam, Andre juga mengalami tumbesaran yang abnormal pada bahagian kepala selain badannya.

Kondisi ini juga menyebabkan beberapa masalah kepada tulang belakang Adam di mana ia telah membengkok ke tepi semasa tumbesaran berlaku dengan pesat. Pada tahun 1931, doktor berjaya membuktikan kajian dan sangkaan mereka adalah tepat.

Doktor telah mencadangkan satu penyelesaian iaitu dengan melakukan pembedahan. Namun, pembedahan membuang tumor itu sangat berisiko dan mempunyai peluang yang sangat tipis untuk berjaya.

Ini setelah doktor mengambil kira tumor yang telah membesar di dalam tubuh Adam selama lebih dari 10 tahun. Walaupun begitu, doktor telah berjaya dalam melakukan pembedahan membuang tumor dalam badan Adam itu.

Selang beberapa bulan selepas pembedahan itu, Adam Rainer telah kembali untuk pemeriksaan doktor. Mereka gembira apabila melihat ketinggian Adam kekal pada tahap yang sama.

Akan tetapi, masalah tulang belakangnya Adam yang membengkok sebelum ini semakin serius. Ini menunjukkan bahawa tumbesaran ada tidaklah terhenti terus tetapi tetap membesar, cuma dalam kadar yang lebih perlahan.

Kesihatan Adam Rainer semakin lama semakin teruk. Dia kemudian hilang pendengaran dah buta sebelah mata. Sementara itu, bengkok pada tulang belakangnya menjadi semakin teruk sehingga dia perlu berbaring di atas katil sahaja sepanjang masa.

Adam Rainer akhirnya menghembuskan nafas terakhirnya pada usia 51 tahun. Ketika itu ketinggiannya mencecah sehingga 7 kaki 8 inci. Adam Rainer merupakan satu-satunya manusia dalam sejarah yang telah mengalami masalah kerdil dan juga gergasi pada masa hidupnya.


9 Tunggangan Taman Tema Paling Hebat

Apa yang membuatkan tunggangan di taman tema itu hebat? Adakah kelajuan, ketinggian ataupun hiasan taman temanya yang menarik? Setiap orang mempunyai idea yang berbeza apaakah yang membuatkan sesuatu tunggangan atau permainan itu sebagai yang terbaik.

Walaupun begitu, dalam senarai ini mengandungi kesemua ciri yang dimaksudkan dalam kategori mereka tersendiri. Mari kita kenali 9 daripada tunggangan taman tema terbaik di seluruh dunia.

Ia bukanlah merupakan tunggangan paling laju, dan bukan juga sebuah roller coaster. Akan tetapi, ia merupakan tunggangan taman tema magikal terbaik di dunia. Terletak di Taman Tema Pulau Pengembaraan di Orlando, pengunjung boleh memasuki Istana Hogwarts dan berjalan melalui pelbagai bilik, yang direka sama seperti di dalam filem atau novel.

Permainan tunggangan ini berupa kerusi yang akan membawa mereka dalam pengembaraan dunia Harry Potter. Sepanjang perjalanan itu terdapat naga, Quidditch (sukan di Hogwarts) dan pelbagai jampi serapah dengan diiringi video beberapa babak di dalam filem itu. Ia amat berbaloi bagi peminat Harry Potter mahupun mereka yang meminati tema dunia magis.

Mesti ianya sedikit mengecewakan bagi pemilik roller coaster Ultimate ini kerana tidak lagi memegang rekod tunggangan paling panjang setelah 9 tahun mempertahankan rekod itu. Dengan jarak 7,442 kaki ia merupakan yang paling panjang di dunia apabila dibuka pada tahun 1991 akan tetapi dipadamkan rekodnya oleh pembukaan Steel Dragon pada tahun 2000 di Jepun.

Namun begitu, ia masih mengekalkan rekod sebagai tunggangan taman tema paling lama iaitu selama 7 minit 34 saat. Ia juga dikelilingi oleh hutan yang cantik walaupun ianya boleh menjadi masalah seperti yang berlaku pada 1994 apabila seekor rusa masuk ke dalam litar dan menyebabkan kemalangan. Taman tema ini terletak di Ripon, Yorkshire dan berbaloi mengunjunginya jika anda ke UK.

Terletak di pusat hiburan di Gold Coast, Australia, tunggangan ini merupakan ke-4 yang tertinggi di dunia dan Flat Ride (tunggangan yang hanya naik dan jatuh sahaja) paling tinggi di dunia dengan ketinggian 377 kaki. Para pengunjung akan perlu menaiki sebuah menara di taman tema Dreamworld sehingga ke puncak untuk menaiki tunggangan sebelum dilepaskan untuk jatuh.

Keseluruhan pengalaman ini mengambil masa cuma 28 saat. Tunggangan ini dibuka pada 1997 dan merupakan yang pertama mencapai 100 batu sejam dan kini ke-4 paling pantas di dunia. Sememangnya tidak digalakkan untuk mereka yang gayat.

Dibuka pada tahun 2000, roller coaster ini mencatatkan satu rekod dunia yang baru iaitu tunggangan dengan kuasa-G yang paling banyak dihasilkan iaitu 4.5G. Tunggangan ini juga merupakan antara yang tertinggi dan paling laju serta ia merupakan tunggangan roller coaster yang ke-14 di taman tema Cedar Point sejak ia dibuka pada tahun 1964.

Ia merupakan tunggangan yang popular dan dikenali di dalam dunia taman tema dan telah memenangi beberapa anugerah. Rekaannya begitu inovatif pada masa itu dan merupakan yang pertama menggunakan sistem pengangkat berkabel dan ramai yang meniru sistem sebegini selepas itu. Perekanya iaitu Werner Stengel mengatakan tunggangan ini adalah kegemarannya dari lebih 500 tunggangan yang pernah direkanya.

Sementara kebanyakan tunggangan taman tema berdasarkan filem, namun tidak ada yang menginspiriasi filem seperti yang satu ini. Tunggangan Pirates of the Caribbean klasik di Disneyland ini telah menjadi inspirasi kepada filem lakonan Johnny Depp sebagai Captain Jack Sparrow.

Selepas kejayaan filem ini dan beberapa sirinya, tunggangan di taman tema ini diubah bagi menyamai watak di dalam movie ini akan tetapi sebahagian tarikan asal seperti kapal lanun, muzium patung lilin dan sebagainya masih dikekalkan dari versi asal 1967 yang direka sendiri oleh Walt Disney.

Apabila sampai ke kategori paling curam ini, terdapat 2 calon yang bertanding dan pemenang untuk kawasan Hemisphera Selatan ialah tunggangan Green Lantern yang dinamakan sempena tajuk sebuah komik. Ia memiliki kecerunan 120 darjah dan mempunyai kuasa tekanan sebanyak 3.5G.

Pemenang tunggangan yang paling curam ialah roller coaster Takabisha di Jepun yang dibuka pada tahun yang sama dengan Green Lantern. Ia mempunyai 121 darjah curam (ada yang mengatakan 120, ia diperdebatkan). Ia mempunyai 7 pusingan dan hanya bertahan selama 112 saat sahaja.

Tunggangan ini dimulakan dalam keadaan gelap gelita sebelum membuat pusingan 360 darjah dan juga jatuhan yang begitu curam. Takabisha bermaksud “menguasai” dalam bahasa Jepun jadi ini bukanlah roller coaster untuk mereka yang baharu mencuba atau takut gayat.

Ini lagi satu dari tunggangan yang berasal dari Jepun, yang mana telah mencuri kedudukan pertama dalam kategori tunggangan paling panjang daripada tunggangan Ultimate di UK apabila ia siap pada tahun 2000. Ia terletak di Taman Spa Nagashima dan mempunyai jarak sepanjang 8,133 kaki.

Akan tetapi, tunggangan ini telah ditutup buat sementara waktu pada tahun 2003 selama 3 tahun akibat kemalangan yang menyebabkan 2 orang cedera, akhinya dibuka semula pada 2006 dan bebas dari kemalangan semenjak dari itu.

Tunggangan ini yang merupakan roller coaster paling laju dan paling tinggi di dunia sebelum ini. Namun, kini ia hanya mengekalkan rekod paling tinggi sahaja. Dengan ketinggian menakjubkan iaitu 456 kaki bersamaan bangunan 45 tingkat, ianya terletak di Six Flag Great Adventure di New Jersey dan masih merupakan paling laju di Amerika Utara.

Ia boleh mencapai kelajuan dari 0 hingga 128 batu sejam dalam hanya 3.5 saat sahaja dengan menggunakan mekanisma pelancar hidraulik. Tunggangan ini hanya berlangsung selama 28 saat sahaja dan mungkin setengah minit paling mencemaskan bagi anda yang takut tempat tinggi atau kelajuan.

Walaupun kesemua di dalam senarai ini mengagumkan anda, namun hanya satu yang menjadi persoalan peminat tunggangan taman tema di seluruh dunia iaitu mengenai kelajuan. Dibuka pada November 2010, tunggangan bertemakan Formula 1 ini memecahkan rekod Kingda Ka, dengan kelajuan sebanyak 149 batu sejam dan hanya memerlukan 5 saat sahaja untuk mencapai kelajuan maksimum.

Ia sebahagian dari hiburan di Dunia Ferrari di Abu Dhabi yang merupakan syurga bagi penggemar kereta lumba. Litar roller coaster ini juga diambil sempena reka bentuk litar lumba F1 di Monza, Italy. Ia memberikan pengalaman bagaimana rasanya untuk berada di dalam kereta lumba F1 bagi pengunjung.


Benarkah Pembedahan Ketika Zaman Perang Dunia Tidak Menggunakan Sebarang Ubat Bius?

Sekiranya anda gemar melihat filem peperangan daripada Barat yang berkisarkan tentang Perang Dunia, anda mungkin perasan bahawa kebiasaanya askar yang tercedera tidak akan diberikan anestetik (ubat bius) sebelum sesuatu pembedahan itu dilakukan.

Sebaliknya, askar yang tercedera itu hanya diberikan kain untuk digigit dan menahan kesakitan sementara prosedur perubatan seperti mengeluarkan peluru atau memotong bahagian anggota tangan atau kaki dilakukan padanya.

Malah, ada pihak yang mendakwa bahawa pada ketika itu doktor terpaksa melakukan pembedahan dan prosedur perubatan ketika pesakit dalam keadaan sedar kerana ketiadaan anestetik (ubat bius) sepertimana yang ada pada masa kini. Malangnya, itu bukanlah realiti yang benar-benar berlaku.

Rekod peperangan membuktikan sejak 1860-an lagi para doktor sudah mengetahui akan kepentingan penggunaan ubat bius sebelum melakukan sesuatu pembedahan. Tidak sepert ubat bius pada masa kini yang disuntik  pada pesakit, pada waktu itu doktor akan menggunakan klorofom atau ether sebagai ubat ubat bius.

Sekiranya tiada kloroform atau ether yang boleh digunakan, pembedahan atau prosedur perubatan tersebut biasanya akan ditunda terlebih dahulu sekiranya keadaan mengizinkan. Menurut rekod, Crawford Williamson, seorang doktor pakar daripada Amerika Syarikat merupakan orang pertama yang meggunakan ether sebagai anestetik pada tahun 1842.

Hampir 2 dekad selepas itu iaitu ketika Perang Dunia, 95% operasi pembedahan dijalankan menggunakan anestetik. Ketika zaman itu, daripada 80,000 pembedahan atau prosedur perubatan yang dijalankan, hanya 254 operasi sahaja tidak menggunakan anestetik.

Selain ether, klorofom juga digunakan secara meluas sebagai anestetik. Pada ketika itu, setiap pasukan perubatan tentera akan menghasilkan sendiri bekalan ether dan klorofom untuk digunakan sebagai anestetik ketika waktu peperangan.

Berbanding ether, klorofom biasanya menjadi pilihan kerana hanya kuantiti yang sedikit diperlukan. Selain itu, klorofom juga bertindak lebih pantas daripada ether, iaitu sekitar 9 minit sahaja.

Berbanding anestetik pada masa kini yang akan disuntik, doktor atau pembantu doktor akan meletakkan larutan klorofom pada kain yang berbentuk kon. Kemudian, ianya akan diletakkan pada mulut dan hidung pesakit. Pesakit yang bernafas kemudiannya akan menyedut wap klorofom dan tidak akan sedarkan diri beberapa minit kemudian.

Sebagai langkah berjaga-jaga, kebiasaannya beberapa orang pembantu perubatan akan memegang anggota badan pesakit untuk mengelakkan pesakit bergerak. Bergantung pada tindak balas tubuh badan pesakit terhadap anestetik tersebut, seseorang pesakit mungkin akan merasa sakit ketika pembedahan tersebut sedang dijalankan.

Jika dilihat, peratusan pembedahan yang djalankan tanpa menggunakan anestetik pada ketika itu terlampau sedikit. Ianya biasa dilakukan apabila seseorang pesakit itu cedera teruk dan tidak sedarkan diri ketika pembedahan itu sedang dijalankan.

Dalam sesetengah kes, ianya terpaksa dilakukan sekiranya doktor kehabisan stok klorofom atau ether dan terpaksa menunggu tempoh yang lama untuk mendapatkannya. Dalam keadaan terdesak dan darurat seperti itu, maka pembedahan tanpa penggunaan anestetik terpaksa juga dijalankan.

Penggunaan klorofom dan ether sebagai anestetik berkurangan apabila anestetik yang lebih selamat dan efektif berjaya dicipta. Pada abad ke 20, penggunaan klorofom telah sebagai anestetik telah diberhentikan sepenuhnya apabila kajian terhadap tikus makmal menunjukkan ianya bersifat karsinogen, iaitu boleh menyebabkan kanser.

Kini, penggunaan anestetik jauh lebih maju. Malah, seseorang doktor boleh menggunakan ubat bius yang akan menyebabkan pesakit tidur sewaktu pembedahan atau hanya menyebabkan anggota badan yang terlibat sahaja untuk berasa kebas sewaktu pembedahan dilakukan.

Malah, kini terdapat kepakaran yang dikhususkan dalam bidang ini sehingga seseorang doktor itu boleh menjadi seorang Doktor Pakar Bius.


5 Permainan Video Paling Awal Di Dunia

Industri permainan video (video game) adalah sebuah industri yang besar. Untuk tahun 2018 sahaja, industri ini dijangka menjana antara $165 bilion hingga $170 bilion dan menjelang 2022, industri ini dijangka menjana pendapatan sehingga $230.

Pendapatan ini termasuklah permainan video menggunakan konsol dan juga komputer. Industri ini begitu pantas membangun dan menariknya industri ini baru sahaja wujud kira-kira 60 tahun. Industri permainan video dikatakan wujud pada tahun 1950-an dan mula popular sekitar tahun 1970-an selari dengan perkembangan teknologi.

Kali ini, pihak Iluminasi ingin berkongsi 5 permainan video antara yang terawal di dunia. Kami yakin kemungkinan besar ramai peminat permainan video pada hari ini tidak pernah mengetahui kewujudan generasi awal permainan video ini.

Tennis for Two secara umumnya merupakan permainan video pertama di dunia. Ianya merupakan permainan video pertama yang dicipta semata-mata untuk tujuan hiburan dan bukannya untuk kegunaan kajian akademik. Permainan video ini dicipta oleh seorang saintis Amerika syarikat bernama William Higinbotham yang bekerja di Brookhaven National Laboratory.

Pada mulanya, beliau mendapat idea untuk mereka cipta permainan ini setelah membaca buku panduan manual untuk sebuah komputer analog, Donner Model 30. Beliau dapati bahawa komputer tersebut mempunyai kapasiti untuk mengira trajektori peluru berpandu balistik dan kekuatan lantunan bola dengan mengambil kira faktor rintangan angin. Beliau kemudiannya menggunakan oscilloscope untuk memaparkan permainan ini dalam bentuk visual.

Permainan video Spacewar! telah dicipta pada tahun 1962 dan begitu popular dalam kalangan komuniti pengaturcara pada tahun 1960-an. Menariknya, permainan ini mempunyai mod 2 orang pemain dan menjadi inspirasi kepada penciptaan permainan video arked.

Permainan Spacewar! dibangungkan oleh Steve Russell dengan bantuan daripada Martin Graetz, Wayne Wiitanen, Bob Saunders dan Steve Piner. Permainan video ini dicipta menggunakan komputer DEC PDP-1 dan dibangunkan di Massachusetts Institute of Technology (MIT). Apabila permainan video ini telah siap dan diedarkan, ramai pelajar dan staf daripada universiti ini telah menambahbaik dan terus membangunkan permainan ini.

Computer Space merupakan permainan video arked pertama dan juga permainan video kompersial pertama di dunia. Ianya merupakan salah sebuah permainan video yang diinspirasikan daripada permainan video Spacewar! yang telah dibangunkan pada tahun 1962. Permainan ini telah direkecipta secara bersama oleh Nolan Bushnell dan Ted Dabney.

Nolan Bushnell dan Ted Dabney telah mewujudkan syarikat Syzygy Engineering untuk menghasilkan permainan ini. Syarikat ini kemudiannya mendapatkan kerjasama daripada syarikat Nutting Associates untuk membina prototaip mesin arked bagi permainan ini yang akan beroperasi dengan bayaran duit syiling. 1500 mesin arked yang dihasilkan berjaya terjual dan kejayaan ini merupakan permulaan industri permainan video.

Galaxy Game merupakan sebuah lagi permainan video arked dan turut diinspirasikan daripada permainan video Spacewar!. I nya dibangunkan oleh Bill Pitts dan Hugh Tuck di Stanford University. Kedua mereka telah membelanjangkan kira-kira $65,000 untuk membina prototaip mesin arked untuk permainan video ini yang dipasang di universiti tersebut.

Permainan ini digemari oleh para pelajar di universiti tersebut. Malangnya, mereka tidak berjaya memasarkan permainan video ini secara lebih meluas memandangkan mereka terlalu menumpukan kepada pembangunan permainan video ini dan kurang mempromosikannya. Konsol kedua yang dihasilkan masih lagi berfungsi sehingga ke hari ini dan dipaparkan untuk tatapan di Computer History Museum.

Permainan Pong telah dicipta oleh Allan Alcorn ketika beliau bekerja untuk syarikat Atari. Atari adalah penjenamaan semula syarikat Syzygy Engineering yang ditubuhkan oleh Nolan Bushnell dan Ted Dabney. Syarikat ini menggemari konsep permainan yang dibangunkan oleh beliau ini dan bersetuju untuk menghasilkannya secara komersial.

Tidak lama selepas dikomersialkan, ianya menjadi begitu popular. Kejayaan Pong menyebabkan beberapa syarikat lain turut membangunkan permainan video yang mempunyai konsep seakan-akan dengannya. Bagi meneruskan kesinambungan kejayaan Pong, syarikat Atari juga telah mengeluarkan beberapa sekuel untuk permainan ini selama beberapa tahun selepas itu.


Wanita Ini dan Keluarganya Tidak Mempunyai Rasa Sakit

Setiap manusia dilahirkan mempunyai deria rasa. Kita mempunyai sistem saraf yang mempunyai sistem deria atau organ yang dikhususkan untuk setiap deria. Namun, kali ini kami ingin mengupaskan secara khusus mengenai deria rasa kesakitan sahaja.

Setiap daripada kita mungkin mempunyai deria rasa kesakitan yang berbeza dari skala 1 hingga 10. Namun, tahukah anda, terdapat kes yang sangat jarang ditemui iaitu ada manusia yang tidak mempunyai rasa sakit langsung?

Anda mungkin menganggap perkara ini adalah baik atau sebagai sejenis superpower, akan tetapi bagi mereka yang mengalami masalah ini ia tidaklah seperti yang anda sangka. Berikut adalah kisah menarik mengenai mereka.

Seorang wanita bernama Letizia Marsili, 52 tahun, tidak merasai sebarang kesakitan. Pernah sekali bahunya retak semasa bermain ski, namun dia tidak perasan dan hanya pergi ke hospital untuk pemeriksaan pada keesokan harinya kerana jarinya menggeletar.

Begitu juga dengan anak lelakinya, Ludovico. Dia seorang pemain bola sepak dan telah mengalami banyak keretakan kecil pada kaki dan tidak pernah perasan hal itu, sehinggalah baru-baru ini apabila dia jatuh terbaring di atas padang akibat dibentes pihak lawan.

Apabila dibawa untuk pemeriksaan X-ray, doktor mendapati kedua-dua belah kaki Ludovico mengalami banyak retakan kecil. Ini sebabnya mengapa kakinya selama ini kelihatan sedikit herot-benyot.

Seorang lagi anak lelaki Letizia yang lebih muda iaitu Bernardo, 21, pernah patah tulang siku kerana jatuh dari basikal. Namun, dia tidak menyedarinya dan terus mengayuh basikalnya sejauh 14 km lagi. Dia hanya menyedari perkara itu setelah tiba di rumah ketika melihat sesuatu yang pelik pada bentuk fizikal sikunya.

Ahli keluarga Marsili iaitu Letizia, ibunya, kakaknya, dua anak lelakinya dan seorang anak saudara perempuan semua mengalami masalah yang sama. Kondisi yang sangat jarang ditemui membuatkan mereka imun kepada rasa sakit.

Sehingga kini, saintis hanya menemui kondisi ini pada keluarga Marsili sahaja dan ia diberi nama “Sindrom Marsili” yang diambil bersempena nama keluarga itu. Menurut BBC, saintis yang mengkaji keluarga Marsili ini percaya kondisi ini adalah disebabkan oleh sistem saraf tunjang mereka tidak bertindak balas dengan betul terhadap bahagian tindak balas stimuli.

Kesakitan adalah tindak balas asas bagi tubuh manusia apabila ia menghantar isyarat kepada otak mengenai sebarang kemungkinan untuk cedera. Apabila seseorang berasa sakit akibat menyentuh benda panas atau objek tajam, sistem saraf memberitahu otak untuk menafsirkan dan mengarahkan badan agar berhenti meneruskan perbuatan itu bagi mengelakkan sebarang kecederaan yang lebih teruk.

Namun, keluarga Marsili kelihatan seperti tidak mempunyai sistem tindak balas ini yang mengakibatkan mereka cenderung untuk cedera. Ibu kepada Letizia iaitu Maria, mempunyai beberapa keretakan tulang pada badannya. Oleh kerana tidak mendapatkan rawatan yang betul, menyebabkan tisu ototnya jadi menegang dan keras.

Tambahan pula, ibunya sering mengalami lecur pada tangan semasa memasak akibat tidak berasa sakit apabila memegang objek yang panas. Hal yang sama juga dialami oleh kakak Letizia iaitu Maria Elena. Dia telah mengalami kerosakan saraf pada mulutnya akibat tidak dapat merasakan kesakitan daripada minum atau makan benda yang panas.

Namun begitu, Letizia mengatakan mereka sebenarnya mempunyai hidup yang normal. Mungkin juga hidup mereka lebih baik daripada orang lain kerana mereka sangat jarang jatuh sakit dan tidak merasai sebarang kesakitan langsung.

Walaupun simptom ini telah menjejaskan kesihatan keluarga Marsili tetapi masalah mereka yang unik ini boleh menjadi penyelesaian untuk orang lain. Para pengkaji yang membuat kajian mengenai kesakitan dan kawalan kesakitan telah menganggarkan 1 daripada 10 orang menderita akibat kekurangan merasai kesakitan.

Perkara ini sering terjadi pada golongan dewasa. Ia boleh mengakibatkan pelbagai kesan buruk kepada individu itu apabila tidak merasai kesakitan kecil yang mungkin menjadi petanda tentang sesuatu masalah kesihatan yang lebih serius.

Hal ini akan menyebabkan kurang rasa peduli kepada petanda awal iaitu rasa sakit kecil yang akan menjurus kepada penyakit yang lebih serius serta menjadikan pembiayaan perubatan akan meningkat lebih mahal lagi.

Setakat ini, para pengkaji telah mengenal pasti mutasi yang terjadi kepada perubahan genetik ZFHX2 yang terjadi penyebab mengapa keluarga Marsili ini tidak merasai kesakitan. Mutasi sebegini adalah sesuatu yang baru di dalam dunia sains dan perubatan.

Walaupun kajian hanya dilakukan ke atas tikus makmal, mereka percaya hasilnya kelihatan positif. Kajian mendapati tikus yang disuntik itu tidak memberi reaksi terhadap suhu panas.

Professor Anna Maria Aloisi dari Universiti Siena di Itali berkata, "Kami telah menemui suatu jalan baru bagi menghasilkan ubat yang boleh mengurangkan rasa sakit. Dengan lebih banyak lagi kajian dilakukan untuk memahami bagaimana sebenarnya mutasi ini memberi impak kepada sensitivi rasa sakit, kami dapat memastikan adakah ia melibatkan genetik atau tidak. Dengan ini, kami boleh mengenal pasti ubat bagaimanakah yang perlu dihasilkan."


Ambergris — Muntah Ikan Paus yang Digunakan dalam Minyak Wangi

Jika anda pernah membeli minyak wangi mahal, cuba baca label pada botolnya. Anda mungkin akan terjumpa beberapa terma menarik bahan pembuatannya seperti bunga-bunga eksotik, jenis kayu, buah-buahan sitrus dan mungkin sesuatu yang dipanggil 'ambergris'.

Bunyi nama 'ambergris' itu seakan-akan sesuatu benda indah dan cantik. Anda mungkin menyangkakan ianya sejenis bunga, kayu atau buah-buahan. Akan tetapi, jangan terkejut kerana di sebalik nama yang sedap itu, 'ambergris' itu sebenarnya ialah 'muntah' ikan paus.

Sebelum ambergris ini dimasukkan ke dalam botol minyak wangi mahal yang berharga ratusan ringgit seperti Chanel No. 5 (jenama yang dikenali menggunakan ambergris), ia biasanya dijumpai dalam bentuk asalnya yang berlendir dan menempel di lapisan usus ikan paus sperma.

Pembentukan ambergris ini hanya terjadi kepada ikan paus jenis paus sperma sahaja dan para saintis masih belum memahami mengapa. Kebanyakan pengkaji percaya bahawa ambergris ini terhasil akibat proses pembersihan atau menyah bendasing dalam sistem pencernaan seperti paruh sotong dan sebagainya agar memudahkan sistem penghadaman berlaku.

Akan tetapi, ambergis yang juga dipanggil sebagai "emas terapung" ini bukan hanya keluar dari mulut paus sperma sahaja bahkan ia mungkin dikeluarkan melalui saluran najis juga. Menurut penelitian, dianggarkan hanya 1 peratus ikan paus sperma sahaja yang menghasilkan ambergris ini.

Apabila dimuntahkan, ambergris yang berminyak dan berwarna kelabu atau hitam ini akan terapung-apung di atas air serta mengeras dari masa ke semasa dan mungkin mengambil masa sehingga beberapa tahun untuk hanyut ke pantai dan dijumpai.

Kali pertama ambegris dimuntahkan dalam bentuk asalnya, ia biasanya mempunyai bau yang sangat kuat seperti najis. Namun setelah sekian lama terapung dan melalui proses oksidasi semulajadi yang menyebabkan perubahan sifatnya menjadi keras, ia akan mengeluarkan bau yang lebih wangi dan harum.

Ambergris ini diketahui sangat sukar untuk ditemui. Ia selalunya berbentuk seperti batu yang terdampar di tepian pantai dan sangat sukar untuk dikesan semasa ia terapung di atas air. Oleh kerana itu harga jualan ambergris ini boleh mencecah puluhan ribu ringgit sekilo.

Pada tahun 2016, sepasang suami isteri dari Britain telah menemui seketul ambergris yang berharga RM290,000. Ketika pasangan Gary dan Angela Williams sedang bersiar-siar di Pantai Meddleton Sands dekat Morecambe Bay, mereka tercium bau sesuatu yang sangat busuk. Setelah diperiksa, bau itu datangnya dari sebuah batu berwarna putih dan sangat berminyak.

Namun, sebelum zaman moden lagi ambergris sudahpun digunakan pada zaman Mesir purba sebagai bahan campuran kemenyan. Ia juga digunakan oleh masyarakat Medieval Eropah untuk menutup bau mayat semasa era Wabak Hitam.

Penemuan penggunaan ambergris sebagai bahan minyak wangi ditemui oleh pakar-pakar pengeluar minyak wangi Eropah sebagai agen pengikat. Kehadiran ambegris pada minyak wangi membuatkan ia lebih melekat pada kulit serta menguatkan lagi bau minyak wangi itu sendiri.

Pada waktu itu golongan bangsawan Eropah berebut-rebut untuk mendapatkan minyak wangi yang mempunyai bahan ini. Semasa permintaannya semakin meningkat, begitu juga kontroversi berkaitan ambergris ini.

Industri pemburuan ikan paus menjadi semakin pesat. Pada kurun ke-18 dan 19, sebanyak 5000 ikan paus sperma telah dibunuh dan menyebabkan bilangan spesis ini semakin menurun. Mereka membunuh dan membelah ikan paus sperma bagi tujuan mendapatkan ambergris yang berharga tinggi ini.

Kontroversi ini menyebabkan penjualan ambergris ini diharamkan di Australia dan Amerika syarikat bagi memelihara bilangan ikan paus sperma di bawah Undang-undang Haiwan Terancam.

Kebanyakan industri minyak wangi telah bertukar kepada penggunaan ambergris sintetik yang fungsinya dan memberi kesan yang lebih kurang sama. Namun, tempat di mana industri minyak wangi berkembang pesat seperti United Kingdom dan Perancis, pergadangan ambergris ini masih lagi sah.

Jadi, setiap kali anda memakai semburan minyak wangi berjenama terkenal seperti Chanel atau Givenchy, ingatlah bahawa bau semerbak wangi itu sebenarnya adalah mungkin sebahagian daripada muntah ikan paus sperma.


Ini Sebabnya Mengapa Pakaian Lama Jarang Dikitar Semula

Dalam kempen kitar semula, kita jarang melihat bahawa terdapat tong sampah khas yang disediakan untuk pakaian lama untuk dikitar semula. Di Malaysia misalnya, tong khas untuk program kitar semula hanya diklasifikasikan kepada 3 jenis bahan - kaca, kertas dan aluminium/plastik.

Mengapakah pakaian atau kain lama tidak dimasukkan dalam program kitar semula ini? Selain alasan kurangnya kuantiti kain atau pakaian lama untuk dikitar semula, sebenarnya kain juga sangat sukar untuk diktar semula.

Menyedari tentang kepentingan untuk memelihara alam sekitar, segelintir syarikat penjual baju sebenarnya telahpun melancarkan kempen derma pakaian lama dan terpakai. Ini termasuklah baju, kasut, seluar, langsir dan banyak lagi.

Kebiasaannya, tong atau bakul khas akan disediakan di dalam kedai pakaian dan bagi menggalakkan orang ramai mendermakan pakaian mereka, syarikat turut akan diberikan kupon atau baucer diskaun untuk pembelian mereka di kedai tersebut. Kebanyakan syarikat yang melancarkan kempen seperti ini biasanya mendakwa pakaian tersebut akan diguna semula atau dikitar semula menjadi pakaian yang baru.

Antara syarikat yang melancarkan kempen kitar semula pakaian ini adalah H&M Group. Malah, dikatakan mereka turut menyediakan tong khas di lebih 4200 butik mereka di seluruh dunia bagi menyokong kempen ini. Satu video khas mengenai kempen ini juga telah dihasilkan bagi mewujudkan kesedaran kepada orang ramai.

Realitinya, mengitar semula pakaian lama bukanlah sesuatu yang mudah, tetapi sangat sukar dan menelan kos yang sangat tinggi. Sesetengah pihak percaya bahawa pakaian yang dikumpul oleh H&M ini bukanlah untuk tujuan kitar semula, sebaliknya untuk dijual semula pada harga yang murah terutamanya di negara-negara miskin seperti Kenya.

Kebiasaannya pakaian yang didermakan ini akan dieksport dalam kuantiti yang besar untuk dijual semula. Bagi pakaian yang terlalu lusuh dan tidak terjual, kebiasaannya ia tetap akan dibuang. Malah, bisnes pengeksportan pakaian lama ini juga merupakan sebuah industri yang memberikan pendapatan yang lumayan.

I:Collect, iaitu syarikat yang menguruskan pengumpulan pakaian lama untuk kempen H&M dan beberapa syarikat besar lain seperti Levi's, Adidas dan Reebok berkata, hanya 35% daripada daripada pakaian yang didermakan akan dikitar semula untuk menghasilkan produk lain seperti permaidani dan bahan insulasi haba.

Kesukaran mengitar semula pakaian ini disebabkan pakaian biasanya diperbuat daripada kapas dan pelbagai campuran bahan lain. Campuran pelbagai bahan untuk membuat baju ini menjadikannya sukar untuk diuraikan bagi tujuan kitar semula.

Selain itu, apabila pakaian yang diperbuat daripada kapas dan bulu ini dikitar semula, ianya akan mengurangkan kualiti kedua-dua bahan ini. Proses mengitar semula kapas misalnya, akan merosakkan struktur kapas itu sendiri dan menjadikannya tidak sesuai untuk digunakan sebagai bahan untuk membuat pakaian baru.

Kapas berkualiti tinggi biasanya mempunyai lembaran dan jaluran kapas yang panjang. Apabila pakaian-pakaian lama ini diproses semula, struktur kapas ini akan rosak dan terurai. Oleh itu, apabila kapas yang telah dikitar semula ini digunakan semula untuk menghasilkan pakaian baru, teksturnya tidak lagi lembut.

Akibat daripada perubahan struktur bahan yang digunakan untuk membuat baju, biasanya kapas yang dikitar semula boleh digunakan untuk menghasilkan produk lain seperti kertas. Walau bagaimanapun, terdapat juga syarikat yang mengambil pendekatan kreatif dengan menggunakan campuran daripada bahan yang dikitar semula ini dengan bahan lain untuk menghasilkan produk baru.

Syarikat Levi's misalnya, turut menyokong usaha kitar semula pakaian lama ini dan menggunakan kira-kira 20% bahan yang dikitar semula untuk menghasilkan pakaian baru. Menurut mereka lagi, itulah peratusan tertinggi kain kitar semula yang boleh digunakan mereka tanpa mengurangkan kualiti produk mereka.

SustainU, salah sebuah syarikat yang mempunyai kepakaran menghasilkan pakaian baru daripada pakaian yang dikitar semula berkata pakaian yang paling tinggi nilainya untuk dikitar semula adalah yang 100% diperbuat daripada kapas. Menurut syarikat ini lagi, mereka biasanya akan mencampurkan bahan poliester ke kapas yang telah dikitar semula ini bagi menghasilkan pakaian yang lembut.

Buat masa ini, pelbagai kajian sedang dijalankan untuk mencari cara dan prosedur terbaik untuk mengitar semula pakain. Kajian ini termasuklah cara terbaik untuk menguraikan kapas daripada bahan-bahan campuran lain agar pakaian baru yang dihasilkan mempunyai kualiti tinggi.


Realiti Sebenar Jumlah Penduduk Malaysia Yang Jarang Diperkatakan

Berapakah jumlah penduduk Malaysia? Pasti ramai meletakkan angka tersebut pada jumlah 32 ke 33 juta keseluruhan. Ini kerana laporan serta ramalan kebelakangan ini sering meletakkan angka tersebut sebagai statistik rasmi.

Walaupun begitu, tidak ramai yang menyedari jumlah yang disebutkan itu sebenarnya tidak menceritakan sepenuhnya beberapa perkara yang jarang diambil tahu masyarakat kita.

Tahukah anda apa yang dimaksudkan daripada nombor tersebut serta informasi-informasi yang jarang kita bincangkan, tetapi sepatutnya diketahui setiap orang warganegara Malaysia. Jom kita lihat.

Apabila kita memperkatakan tentang jumlah penduduk Malaysia, kita seharusnya sedar jumlah ini sebenarnya bukan sahaja mewakili jumlah penduduk Malaysia yang memegang kewarganegaraan Malaysia tetapi turut sama mencakupi jumlah individu bukan warganegara, yang menjadikan Malaysia tempat tinggal mereka.

Menurut statistik yang terbaru dikeluarkan Jabatan Perangkaan Malaysia, jumlah sebenar penduduk Malaysia dianggarkan berada pada paras 32.385 juta orang kesemuanya. Jumlah ini boleh dipecahkan kepada dua, iaitu individu berstatus warganegara dan bukan warganegara.

Secara rasmi, jumlah warganegara Malaysia adalah seramai 29.062 juta orang dan jumlah bukan warganegara pula, adalah 3.32 juta orang kesemuanya.

Pada tahun 2013, berlaku kenaikan ketara jumlah penduduk Malaysia bukan warganegara yang meningkat sebanyak 12.5 peratus daripada jumlah keseluruhan, sebelum angka ini turun dengan konsisten sehingga tahun 2018. Dalam bahasa ringkasnya ketika ini, untuk setiap 10 orang individu di Malaysia, 1 orang daripadanya adalah bukan warganegara kita.

Kadar pertumbuhan penduduk warganegara Malaysia konsisten dengan kadar purata pertumbuhan 1.36 peratus dalam tempoh 5 tahun lepas. Ini bermakna setiap tahun secara puratanya berlaku penambahan 300 ke 400 ratus ribu warganegara Malaysia.

Sekiranya dibahagikan mengikut jantina, penduduk Malaysia berjantina lelaki mempunyai jumlah yang lebih tinggi berbanding wanita, dengan anggaran 16.7 juta lelaki dan 15.7 juta wanita. Dalam bentuk nisbah, untuk setiap 107 orang lelaki, negarakita ada 100 orang wanita.

Berbanding tahun 2017, jumlah warganegara Malaysia berstatus bumiputera meningkat sebanyak 0.3 peratus mewakili 69.1% keseluruhan jumlah warganegara. Pada tahun 2017, peratusan ini berada pada pras 68.8 peratus.

Peratusan warganegara berbangsa Cina dan India mengalami penurunan peratusan berbanding tahun 2017. Walaupun jumlah warganegara Cina meningkat daripada 6.67 juta orang kepada 6.69 juta orang bagi tahun 2018, peratusan pecahan etnik Cina menurun daripada 23.2% kepada 23.0%.

Warga India juga mencatatkan angka hampir serupa. Berlaku kenaikan jumlah warganegara India daripada 2.00 juta orang kepada 2.01 juta orang. Namun peratusannya menurun daripada 7.0% kepada 6.9% bagi tahun 2018.

Tahukah anda berapakah median umur purata penduduk Malaysia? Median umur rakyat Malaysia meningkat daripada 28.3 tahun pada tahun 2017 kepada 28.6 tahun, bagi tahun 2018. Adakah ini sesuatu yang sihat?

Dalam salah satu artikel yang kami terbitkan pada tahun 2017, kita sudah melihat serba sedikit berkenaan isu masyarakat Korea Selatan yang sedang menuju kepada bentuk yang ditakrifkan sebagai 'masyarakat tua' atau 'aging population.'

Isu ini amat penting untuk diberikan perhatian berikutan sudah banyak negara mengalami masalah ini serta gagal menemui solusi kepada polemik masyarakat yang timbul, sehingga terpaksa membiarkan warga tua mereka begitu saja. Bagi negara kita, tidak dapat dinafikan kita turut sama menghadapi kemungkinan akan berhadapan dengan perkara serupa, sekiranya tidak ada langkah lebih awal diambil.

Peratusan penduduk kita yang berumur 0 hingga 14 tahun serta tidak dapat menyumbang kepada produktiviti negara berada pada tahap 24.1 peratus. Individu yang dianggap mampu produktif serta tergolong dalam umur bekerja pula pada paras 69.7 peratus. Sementara itu, 6.5 peratus penduduk Malaysia dikategorikan sebagai umur tua ekoran usia mereka melebihi 65 tahun.

Daripada statistiknya, berlaku pertambahan peratusan golongan umur bekerja dan golongan umur tua, jika dibandingkan dengan tahun 2017. Peratusan golongan umur umur tua pada tahun 2017 adalah pada tahap 6.3 peratus menandakan berlakunya peningkatan pada jumlah penduduk Malaysia yang melebihi 65 tahun.

Mengikut takrifan, sesebuah negara dianggap berada dalam kategori 'sedang menjadi masyarakat tua' sekiranya jumlah individu yang melepasi had umur tua berada pada tahap 7 peratus dan bagi masyarakat yang mencapai 14 peratus, mereka akan dikategorikan sebagai 'masyarakat tua.'

Korea Selatan sebagai perbandingan, mempunyai 13.6 peratus individu umur tua dalam masyarakat mereka, menyebabkan lebih ramai warga emas yang sepatutnya sudah pun berehat, terpaksa bekerja disebabkan kekurangan tenaga kerja serta negara hilang pendapatan. Ini kerana jumlah pembayar cukai yang berkurangan telah berlaku dan kos pembiayaan perubatan bagi warga tua meningkat berkali ganda.


Ini Caranya Jenama Mewah Seperti Burberry Melupuskan Produk Mereka

Burberry, sebuah jenama ikonik dan mewah dari British yang terkenal dengan rekabentuk klasik corak kotak (dikenali sebagai plaid) mempunyai cara tersendiri untuk mengelakkan produknya jatuh ke golongan yang kurang berkemampuan. Bagi mereka, sekiranya produk, aksesori dan pakaian mewah yang dihasilkannya tidak boleh dijual pada harga diskaun kerana hal tersebut akan menjatuhkan imej jenama mereka.

Oleh itu, bagi mengelakkan produk-produk lama dijual pada harga diskaun, mereka akan melupuskan stok tersebut dengan membakarnya. Pada tahun 2017 sahaja, syarikat ini sudah melupuskan produk mereka yang berjumlah $37 juta. Jumlah itu bersamaan dengan 20,000 helai kot ikonik mereka yang dijual pada harga premium.

Produk-produk ini dilupuskan dengan cara membakarnya. Perkara ini sudah tentulah mendapat respon yang negatif daripada pemilik saham dan orang ramai yang menyifatkannya sebagai satu pembaziran. Malah, pembakaran produk-produk ini tentulah akan mencemarkan alam sekitar.

Apa yang didedahkan mengenai Burberry bukanlah sesuatu yang baru. Malah, tindakan seperti itu juga turut dipraktikkan oleh jenama-jenama mewah yang lain untuk melindungi jenama mereka yang dianggap ekslusif untuk golongan tertentu sahaja.

Dengan membakar stok-stok lama tersebut, ia akan dapat mengelakkan produk tersebut dijual pada harga murah. Tindakan ini seterusnya akan mengelakkan mereka yang kurang berkemampuan membelinya. Bagi Burberry dan jenama-jenama mewah lain, golongan pertengahan dan bawahan ini bukanlah sasaran pembeli mereka dan pemilikan produk mereka oleh golongan ini dipercayai akan menjatuhkan imej jenama mereka.

Pihak Burberry mengatakan bahawa mereka hanya melupuskan produk yang mempunyai tanda dagang mereka. Salah seorang jurucakap Burberry mengatakan bahawa syarikat tersebut mempunyai proses yang ketat untuk meminimumkan jumlah stok yang berlebihan yang hasilkan .

Menurutnya lagi, tindakan ini bukanlah sesuatu yang baru. Malah, Burberry telah melupuskan produk mereka yang berjumlah $116 juta keseluruhannya sejak 5 tahun kebelakangan ini.

Seperti jenama-jenama mewah lain, Burberry juga tidak terkecuali daripada menjadi mangsa barangan tiruan. Malah, terdapat banyak produk tiruan di pasaran yang menggunakan tanda dagang jenama ini walhal syarikat Burberry tidak pernah mengeluarkannya sama sekali.

Kewujudan barangan-barangan tiruan jenama Burberry menyebabkan orang golongan pertengahan dan bawahan mampu memilikinya. Menurut Burberry, perkara ini telah menjatuhkan reputasi jenama mereka.

Tindakan Burberry menghapuskan produk-produk mereka yang berjumlah puluhan juta dollar semata-mata untuk menyelamatkan status dan taraf jenama tersebut ternyata tidak disenangi banyak pihak.

Tindakan Burberry ini telah mendapat pelbagai kritikan daripada orang ramai melalui laman web Twitter. Seorang pengguna Twitter, Dominic McGregor mengatakan bahawa dalam keadaan musim sejuk yang panjang dan kewujudan golongan gelandangan yang tiada tempat berteduh, adalah lebih baik sekiranya pihak Burberry mendermakan pakaian tersebut kepada badan amal atau pusat perlindungan untuk membantu mereka yang memerlukan.

Seorang lagi pengguna Twitter, @fiellabella mengatakan bahawa tindakan Burberry ini merupakan tindakan yang mementingkan diri sendiri. Ketika mana jutaan manusia masih sukar meneruskan kehidupan tanpa bekalan air bersih, tiada makanan dan baju untuk dipakai, Burberry sanggup melupuskan produk mereka begitu sahaja sema-mata untuk menjaga reputasi jenama mereka.

Setelah pendedahan mengenai kegiatan melupuskan produk oleh Burberry ini, terdapat juga pihak yang tampil untuk memberikan cadangan. Lu Yen Roloff daripada organisasi Greenpeace dalam wawancaranya bersama BBC mengatakan salah satu tindakan yang boleh diambil oleh Burberry untuk mengelakkan kejadian ini adalah mengurangkan keluaran produknya setiap tahun untuk mengelakkan lebihan yang terpaksa dilupuskan.

Seorang lagi pengguna Twitter, @Inkydom pula mencadangkan agar Burberry membuang segala label dan cap dagangan pada lebihan stok tersebut sebelum menjualnya pada harga yang lebih murah. Dengan cara ini, ia sama sekali tidak akan merendahkan reputasi Burberry dan pada masa yang sama mengelakkan pembaziran.

Akibat daripada kritikan orang ramai terhadap Burberry, CEO Burberry Marco Gobbetti mengatakan akan menghentikan tindakan melupuskan lebihan produk mereka ini serta merta. Sebaliknya, produk-produk yang tidak terjual tersebut akan dibaik pulih, dikitar semula atau didermakan.